Ҳаммасига улгуриш сири. Муваффақият соҳиблари ишни қандай режалаштирадилар? | Коммерсант.Уз\nҲаммасига улгуриш сири. Муваффақият соҳиблари ишни қандай режалаштирадилар?\nЎзбекистон тадбиркорлари ва топ-менежерлари кунларини қандай режалаштиришларини ўргандик: қандай дастурларидан фойдаланадилар, иш ва шахсий ҳаёт ўртасида мувозанатни сақлай оладиларми, устуворликларни қандай белгилайдилар ва кун тартибига қанчалик қатъий риоя этадилар?\nАвтор: Самира Асланова 2,299 марта кўрилган 1 25.07.2017 Кейс\nМурод Назаров, Murad Buildings компанияси муассиси\nТелефондаги оддий календардан фойдаланаман, у белгиланган учрашувларни кўрсатиб, ёдимга солиб туради.\nСуткада олти-ети соат ухласам, ўзимни бардам ҳис қиламан. Барвақт туришни ёқтираман – соат бешда тураман. Бу – фикр-мулоҳаза юритиш, бир неча саҳифа бўлса-да, китоб ўқиб олиш учун бўш вақтимдир. Шу пайт кунимни соатма-соат режалаштириб олишга ҳаракат қиламан. Ҳар куни оиламга камида икки соат вақт ажратаман. Спортга – икки ярим соат, объектларни кўздан кечиришга ҳам тахминан шунча вақт. Муҳимлигига қараб, уларнинг кетма-кетлиги ўзгариб туради.\n7:30 гача спорт (бадминтон) билан шуғулланаман, кейин уйга келиб, оилам даврасида нонушта қиламан. Сўнг спорт залига бораман. 12:00 да ишга келаман. Баъзида жамоа билан, баъзида дўстлар билан тушлик қиламан. Тушдан кейин объектларни кўздан кечираман. Кеч соат саккизда уйга келаман. Тез-тез фарзандларим билан бирга кино кўрамиз. Соат 11–12да ухлашга ётаман.\nИш ва шахсий ҳаёт ўртасида мувозанатни ушлаш – осон. Ўзим учун биринчи ўринда нима аҳамиятли эканини аниқ биламан. Оилага, ишга, таълимга, спортга, шунингдек ижтимоий лойиҳаларга етарли эътибор бераман. Улардан бири оқсай бошласа, асабийлаша бошлайман.\nМен ишдан асло дам олмайман. Чунки мен ишдан толиқмайман. Аксинча, баъзан, чет элда бўлганимда ишимни соғиниб қоламан.\nАмалда барча режалаштирган ишларимни қилишга улгураман. Ортиқча ишларни зиммамга олавермайман, вазифаларни атрофдагиларга тўғри тақсимлашга ўрганганман. Фақат ўзимгина ҳал қила оладиган ишлар билан шуғулланаман. Мен вазифаларни юклатганим одамлардан кўнглим тўқ, чунки улар компаниянинг мақсадини аниқ-равшан биладилар. Яқинда шахсий ҳайдовчи ёлладим, бу менга қўшимча бўш вақт ҳадя этгандек бўлди, уларни муҳимроқ вазифаларга, масалан, шошилинч қўнғироқлар ёки келган хабарларга жавоб беришга сарфлашим мумкин.\nВақтни унумли бошқариш сири\nМен учун вақтни унумли бошқариш – бу нимани исташингни аниқ билишдир. Устуворликларни аниқ қўйиш ва биринчи навбатда нимани исташингни аниқ билишинг лозим.\nМен ижодий инсонман ва эркинликни ҳис этишни истайман. Мен учун бўш вақт бўлиши ниҳоятда зарур.\nМен жуда пунктуал одамман ва доимо бошқаларни ҳам шунга чақириб келаман. Инсоннинг вақти – бу ниҳоятда қадрли неъмат. Кечикканингда, пунктуаллика риоя этмаганингида, сен бировнинг вақтини ўғирлайсан, чунки бу вақтини у инсон янада муҳимроқ ишга сарфлаган бўларди.\nВақт – бу пул\nҲақиқатан шундай. Лекин бу тушунчани турлича талқин қилиш мумкин. Масалан, Японияда талабалик пайтимда официант, ошпаз бўлиб ишлаганман, ўшанда ҳар иш соати учун пул тўлашган. Неча соат ишласам, ўшанча пул олганман. Ҳар бир инсонда вақт ўзига хос қийматга эга. Агар 20 йил олдин бир соат вақтим $8 турган бўлса, ҳозир ундан анча қиммат. Лекин ўлим олдида бир соат вақтни $8 млрд.га ҳам сотиб ололмайсан. Баъзида вақт бебаҳо бўлади.\nНигора Акилова, йирик халқаро бренднинг жамоатчилик билан ишлаш ва корпоратив масалалар бўйича менежери\nOutlookдан ташқари, мен оддий Excel шаклидан фойдаланман – у ерга шу кундаги барча ишларимни ёзиб бораман. Бажарилган ишларни яшилга бўяйман, бажарилиши лозим бўлганларни – қизилга. Ҳаммасига улгуришнинг иложи йўқ – ишимнинг ўзига хослиги шундаки, кун давомида ташқи мурожаатларга ҳам кўп жавоб беришга тўғри келади.\nМен барвақт туришни ёқтираман. Кун тартибига қатъий риоя этаман, дея олмайман, чунки ҳар бир кейинги куним аввалгисига мутлақо ўхшамайди.\nБир кунда 7–8 соат ухлайман. Уйқу жуда муҳим, деб ҳисоблайман – охирги тадқиқотларга қараганда, миянинг асосий фаолияти уйқу пайтида рўй бераркан. Шу сабабли ухлаётганимда миямга хотиржам ишлаш имконини бераман.\nМувозанатни сақлаш қийин эмас, чунки ҳозирда менинг оилам бир кишидан – менинг ўзимдан иборат. Вақтдаги тафовут туфайли, ҳозирда чет элда бўлган болаларим билан тез-тез гаплашиш иложи бўлмайди.\nИшимда доимо онлайн бўлиш керак, шу сабабли дам олишнинг уддасидан чиқиш қийин. Қолаверса, ишим ҳам ҳордиқ чиқаришни талаб қиладиган ишлардан эмас. Дўстларим билан учрашганда дам оламан.\n– Интизомда, устуворликларни тўғри қўя билишда ва “йўқ” дея олишда.\nИш вақтининг мослашувчан графиги\nМенимча, мослашувчан график нақлиёт, йўллардаги тирбандликлар ва шу кабиларга боғлиқ. Бизда ҳозирча бундай қийинчиликлар йўқ. Шундай экан, мослашувчан графиккача ҳали анча бор.\nУчрашувларга кеч қолмайман, лекин кўпинча ишларни охирги лаҳзаларда бажараман. Муддатларга риоя этишга интиламан, лекин ҳар доим ҳам ўхшайвермайди.\nБаъзи нарсалар учун пулни ҳам, вақтни ҳам қизғанмайсиз. Масалан, дўстлар билан мулоқот, яхши мусиқа, қизиқарли тадқиқотлар ва китоблар учун. Яқинлар учун.\nИш битиши йўлида қурбонликлар\n“Қурбонлик” десак ваҳима қилган бўламиз. Мен нимаики қилмай, роҳат олишга ҳаракат қиламан. Лекин, таълимга келадиган бўлсак, бошқа эҳтиёжларни жиловлаб, ўз вақтингиз ва маблағингизни билимга тикишингиз мумкин бўлади. Унинг самараси кафолатланади.\nРустам Шомуродов, SIA «iTIR Solutions» бош директори\nSiri ёрдамчисидан фаол фойдаланаман. У iOS-смартфонлардаги жуда қулай функция. Битта тугмани босиб, қачон ва нимани ёдимга солиши кераклигини айтман, холос. Баъзида, хонада бир ўзим бўлсам ёки кимнидир ҳайратда қолдирмоқчи бўлсам, масофадан ишлатаман – “Салом, Siri”,– деб овоз орқали Siri-ёрдамчини ишга тушираман.\nМен кеч ухлайдиганлар тоифасиданман. Ишимга бу асло таъсир қилмайди. Кун тартибига риоя этмайман ва бунинг учун доим ўзимни урушаман. Менинг ҳар бир эртанги куним кечагисига ўхшамайди. Тегишлича, ухлашга ажратиладиган вақт ҳам турлича бўлади – тўрт соатдан тўққиз соатгча. Эрталаб ўринда ясланиб ётиш имкони туғилса, роса қувонаман.\nҲеч қандай сир йўқ. Кун давомида улгурмаган ишларим талайгина бўлади.\nИшдан дам олиш\nАгар иш пайтида бир-икки партия шахмат ўйнашни дам олиш деб бўлса, унда кунда ўртача бир соат дам оламан.\nИш ва шахсий ҳаёт ўртасида бемалол мувозанат сақлаш мумкин.\nЭнг асосийси – устуворликларни тўғри қўя билиш.\nҲамма жойда ҳам мослашувчан график жорий этиб бўлмайди, деб ҳисоблайман. Бу мамлакатга эмас, тармоққа боғлиқ. Битта жамоанинг ичида ҳам мен фақат ишланмалар бўлими учун мослашувчан графикни қўллайман. Тижорат бўлимида мослашувчан графикни жорий этиш нотўғри бўларди, деб ўйлайман.\nТўппа-тўғри. Вақт – ҳақиқатан пул.\nИш битиши учун қурбонлар\nСоғлом уйқу, вақтни ёқимли ўтказишни қурбон қиламан.\nАлишер Жуманиязов, Alpha Education асосчиси\nКунимни режалаштиришнинг оптимал усулини узоқ изладим. Ҳозир иккита ён дафтар тутаман – бири кунлик ишларим учун, иккинчисига ҳафта-ой ичидаги муҳим вазифаларни ёзиб бораман. Учрашувларни телефондаги календарга ёзаман, у компьютердаги календарь билан синхронлашган. Устуворликни қўя билиш ҳафталик ишларни тақсимлаш имконини беради, нимадандир воз кечишга тўғри келади, нимадир кейинга кўчирилади.\nОчиғи, ҳамма ишга улгуришнинг уддасидан чиқа олмайман. Афтидан, иш жараёнларини етарлича самарали туза олмасман. Ўтган йили вазифаларни бошқаларга топширишни ўргандим. Ҳозир ҳар бир лойиҳанинг ўз раҳбари бор. Жараёнларга аралашмасликка ҳаракат қиламан, лекин доим ҳам бунинг уддасидан чиқа олмайман. Қачон кундалик ишларга аралашмай, фақат стратегик масалаларни ҳал этишда қатнашадиган бўлсам, ўшанда иш самаралироқ бўлади. Лекин бунинг учун ҳар бир лойиҳада иш жараёнларини тўғри тузиш керак бўлади.\nУйғонаман, нонушта қиламан, офисга ёки эрталабки учрашувга бораман. Кун тартибига риоя этишга ҳаракат қиламан, лекин ҳар доим ҳам бунинг уддасидан чиқа олмайман. Агар соат еттида туриб, 8:00–8:30га ишга келсам, кун ажойиб бошланди, дея оламан. Бу камдан-кам рўй беради, лекин шунда эрталаб барча вазифаларни қоғозга тушириш, шошилинчларини бажариш, жамоа ишга келганда эса, бошқа вазифаларни ҳал этишга киришиш мумкин. Кўпинча ишга 10:00 да келаман ва 11:00–12:00да тугатаман. Офисда кунлик вазифаларни лойиҳалар бўйича тақсимлайман, шошилинч масалаларни кўздан кечириб чиқаман. Моҳиятан, менинг асосий вазифам – ҳар бир жамоага мураккаб муаммоларни ҳал этишда ёрдам бериш, ғоялар, стратегияларни ишлаб чиқишда қатнашиш. Баъзида лойиҳалар бўйича мажлислар ўтказаман. Учрашувлар тез-тез бўлиб туради.\nИшдан ажралган ҳолда дам олиш кам бўлади. Ўртача, икки ойда битта якшанбани ажрата оламан. Ишим – менинг ҳаётим. Шундай экан, амалда иш ва шахсий ҳаёт ўртасида ҳеч қандай чегара йўқ. Иш билан тирикман.\nМенимча, бутун муаммо мамлакатимизда мослашувчан графикнинг машҳур эмаслигида, менежментда ва консерватизмдадир. Компаниямизда, амалда, мослашувчан иш графиги, кеч қолгани учун ҳеч ким жаримага тортилмайди. Иш куни ўнда бошланиб еттида тугаса ҳам, кўпчилик кечқурун ушланиб қолади, кечикиб келишлар ҳам бўлади. Одамлар маълум вақт масофадан – уйида ёки кафеда туриб ишлайдиган ҳолатлар ҳам бўлган. Лекин аксарият ходимлар иш вақтини ўндан еттига қадар офисда ўтказади. Бунинг сабаби – деярли ҳар бир иш – жамоавий. Қолаверса, шуниси қулайроқ.\nВазифани бажариш йўлидаги қурбонлар\nБошқа вазифаларни қурбон бераман. Балки, дам олишни, севимли сериаллар ёки фильмларни томоша қилиш, бирор хобби, саёҳатларни қурбон қиларман. Бироқ, фикримча, охир-оқибат қандайдир мувозанатга келаман.\nАмалий маслаҳат: компания фойдасини ортиқча харажатларсиз 50 фоизга ошириш йўли. 884 12.04.2018\n“Мен қоламан”. Юртга қайтган ўзбекистонликлар. 2497 4 26.12.2017\nВатанига айтиш учун дунёнинг йирик компаниялари ва етакчи университетларидаги ишидан воз кечган юртд...\nVolvoдаги ўзбекистонлик: “Электромобиллар – автосаноатнинг янги давридир”. 1185 1 30.11.2017\nVolvo Group корпорацияси молиявий мутахассиси Шерзод Жалилов автомобиль гигантидаги фаолияти ҳақида ...\nТадбиркорга зарур мобил иловалар. 880 03.09.2017\nБатафсил: Режа, эслатма, жадваллар, тезкор маълумот ва хабарлар, смета, ходимлар иши тақсимоти ва ха...\nЎзбекистоннинг навқирон ва муваффақиятли тадбиркорлари: иккинчи ўнталик. 1441 20.06.2017\nЎзбекистон тадбиркорларининг янги авлоди билан танишувни давом эттирамиз: 35 га тўлмаган бўлса-да, ў...\nЎзбекистоннинг навқирон ва муваффақиятли тадбиркорлари: дастлабки ўнталик. 1510 13.06.2017\nЁш. Муваффақиятли. Истиқболли. Ўзбекистон тадбиркорларининг янги авлоди – улар кимлар? Келинг, бу ин...


Жаҳон банки Ўзбекистонга темир йўл қурилиши учун $195 млн кредит ажратди\nЖаҳон банки ижрочи директорлар кенгаши Ўзбекистондаги Ангрен-Поп темир йўли қурилиш лойиҳаси учун 195 миллион АҚШ доллари миқдорида кредит ажратиш қарорини тасдиқлади. Бу маблағ темир йўл қурилиши учун зарур техника сотиб олишга сарфланиши айтилмоқда.\nЖаҳон банки маълумотларига кўра, умумий қиймати 1 миллиард 633 миллион доллардан кўпроқ бўлган лойиҳа учун Ўзбекистон томони 1 миллиард 88 миллион доллардан ортиқроқ, Хитой Экспорт-импорт банки 350 миллион доллар, Жаҳон банки эса 195 миллион доллар маблағ ажратиши кўзда тутилган.\nЎзбек расмийлари қурилиши 2013 йил ёзида бошланган ва Фарғона водийсини Ўзбекистоннинг бошқа ҳудудлари билан боғлайдиган темир йўл 2016 йил баҳорида битказилишини ваъда қилганлар.\n“Ўзбекистон темир йўллари” ширкати вакиллари мазкур темир йўл битганидан кейин у йилига 600 минг чоғли йўловчига хизмат кўрсатиши мумкинлиги ҳамда бу йўлдан 4,5 миллион тоннадан кўпроқ юк ташилиши мумкинлигини тахмин қилмоқдалар.\nIT-мутахассислар: Серверларни Ўзбекистонга кўчириш интернетни билмайдиган амалдорлар талаби


BBC Uzbek - Dunyo - Ғарб Хитой ва Россиянинг Сурия борасидаги ветосини қоралади\nҒарб Хитой ва Россиянинг Сурия борасидаги ветосини қоралади\nСўнгги янгиланиш 5 феврал 2012 - 10:41 GMT\nСурияда қон тўкилишда давом этмоқда\nҒарб давлатлари Россия ва Хитойни Сурия ҳукумати амалларини қораловчи БМТ резолюциясига тўсиқлик қилганини қоралашган.\nРезолюция Сурия Президенти Башар ал-Ассад маъмуриятининг намойишчиларни куч билан бостириш сиёсатини қоралаши кутилганди, лекин Россия ва Хитой бунга вето қўйишган.\nАҚШ ветони "уятли" дея тасвирлади, Британия эса у Сурия халқининг манфаатида эмаслигини айтди. Франция ҳам ўз норозилигини изҳор қилди.\nРоссия ва Хитой таклиф қилинган резолюция лойиҳаси "мувозанатсиз" бўлганини айтганлар.\nМазкур ҳужжат рад қилинишидан бир неча соатгина аввал Сурия қўшинлари Ҳомс шаҳрида камида 55 кишини ўлдиришда айбланганлар.\nҲомсга исёнчилар билан киришга муваффақ бўлган Би-би-си мухбири Пол Вуд шаҳарда оғир қуроллар овози эшитилаётганини билдирди.\nЯкшанба куни Сурия ҳукуматига мухолиф намойишчилар Австралия пойтахти Канберрадаги Сурия элчихонасига бостириб кирганлар.\nПолиция камида 40 эркак эшикни бузиб кириб, жиҳозларга шикаст етказганлари ва компьютерларни ўғирлаганларини хабар қилди.\nБунга ўхшаш ҳужумлар аввалроқ Яқин Шарқ ва Оврўподаги Сурия элчихоналарида ҳам амалга оширилган.\n"Сурия халқини сотиш"\nАмериканинг БМТдаги элчиси Сюзан Райс шанба кунги овоз бериш жараёнини "уятли" дея тасвирлади, ҳамда Россия ва Хитой "бир қўрқоқ зулмкорни деб Сурия халқини сотиш"ни мақсад қилиб олишганини айтди.\nКанберрадаги Сурия элчихонаси вайрон қилинди\nБундан буёғига тўкиладиган ҳар томчи қон Россия ва Хитойнинг қўлида бўлади", - деди у.\nБритания Ташқи Ишлар Вазири Вилям Ҳейг эса баёнот чиқариб, Москва ва Пекиннинг қадами Сурия халқини унутиб қўйганини айтди ва бу вето Президент Ассаднинг "шафқатсиз режимини яна кўпроқ қотилликларни амалга оширишга рағбатлантиради" деди.\nПарижда Франция Президенти Никола Саркози ветони қаттиқ қоралашини билдирди, лекин муаммо ечимини қидиришда давом этишга ваъда берди.\nБМТ Хавфсизлик кенгашининг ҳозирги кундаги ягона араб аъзоси бўлмиш Марокашнинг БМТдаги элчиси Муҳаммад Лулички Москва ва Пекиннинг ветосидан қаттиқ ҳафсаласи пир бўлганини айтган.\nРезолюция лойиҳаси "Сурияликлар бошчилигида демократик, кўп-партиявий сиёсий ўзгаришлар" бўлишини назарда тутган.\nЛекин, Россия бу лойиҳа Сурия ҳукуматини ажратиб кўрсатгани ва қуролли мухолиф гуруҳларга қарши ҳеч қандай чораларни кўзда тутмаганини айтган.\nРоссиянинг БМТдаги элчиси Виталий Чуркин лойиҳани мувозанатсиз дея тасвирлади.\n"Афсуски, халқаро ҳамжамиятнинг баъзи қудратли аъзолари сиёсий ечимдан кўра, тизим ўзгаришини талаб қилишмоқда, ва мухолифатчиларни қудрат томон силжитишмоқда", - деди у.\nПекиннинг БМТдаги элчиси Ли Баодонг Сурия ҳукуматига босим ўтказиш билан можарони ечим бўлмаслигини айтган.\nДамашқдаги Ассадпараст тарафдорлар Хитой ва Россия қарорини ҳуш қарши олишган.\n"Биз Хавфсизлик Кенгаши қайғуриши лозим бўлган муҳимроқ масалалар бор деб ўйлаймиз... Сомали ва Ғазога ўхшаган", - деди бир тарафдор Би-би-сига.


ҚУРЪОН ЎҚИШ ЭНГ АФЗАЛ ИБОДАТЛАРДАНДИР — KUKALDOSH.UZ\n26.02.2018 / - Қуръон ва тажвид, Янгиликлар\nМаълумки, ибодатлар ичида энг афзали – вақтида ўқилган фарз намози. Ундан кейин ота-она хизматида бўлиш, Аллоҳ йўлида жидду жаҳд қилиш туради. Қуръон ўқиш ҳам энг фазилатли амаллардан саналади.\nАбу Саид Худрий розияллоҳу анҳу Расулуллоҳ соллаллоҳу алайҳи ва салламдан ривоят қилади: “Парвардигор азза ва жалла: “Қуръон (тиловати) ва зикрим қайси бандани Мендан сўрашдан машғул қилиб қўйса, ўша бандага сўровчиларга бериладиган (нарсаларнинг) энг афзалини ато этаман. Аллоҳ Каломининг бошқа каломлардан устунлиги Аллоҳнинг (Ўзи яратган жами) махлуқотларидан устунлигига ўхшайди ”, дейди ”.\nФараз қилайлик: бир одам Қуръон ўқишни яхши кўради. Кўп вақтини тиловат билан ўтказади. Қуръон ўқиш, Аллоҳни ёд этиш билан андармон бўлиб, дуо қилишга фурсат тополмади, дейлик. Шундай бўлса-да, Меҳрибон Аллоҳ дуо қилувчиларга бериладиган энг яхши нарсаларни ана ўша бандасига беради. Қаранг, дуо қилмасаям Қуръон ўқигани, зикр-тасбеҳ айтгани учун карами кенг Аллоҳ бундай кишининг қалб тўридаги тилакларини ижобат қилаверар экан!\nРивоят давомида: “Аллоҳ Каломининг бошқа каломлардан устунлиги Аллоҳнинг (Ўзи яратган жами) махлуқотларидан устунлигига ўхшайди”, дейилмоқда.\nОжиз банда ўз қўли билан ясаган буюмдан неча баравар устун туради. Шундай эмасми? Энди ўша ожиз бандани йўқдан бор қилган Қудратли Аллоҳ Ўзи яратган нарсалардан қанчалик юқори туришини тасаввур қилиб кўринг!\nАллоҳнинг Каломи бандаларни ожиз қолдиради\nҚуръонга ўхшаш каломни ижод қилишга манаман деган ҳассос адибу шоирларнинг ҳам қурби етмайди. Бандаларнинг энг сара сўзларидан миллионтаси ҳам Қуръоннинг битта оятига, ҳатто бир дона сўзига тенг келмайди. Шундай экан, Қуръоннинг қанчалик улуғ калом эканини англаб, Каломуллоҳ ҳурматини жойига қўяйлик, ўқиб-ўрганайлик, ҳақини адо этайлик. Қуръоннинг улуғлигини ҳис этганимиз сари Унга ҳурматимиз, иштиёқимиз ортиб бораверади.\nРасулуллоҳ соллаллоҳу алайҳи ва саллам марҳамат қилиб шундай деганлар: “Сизлар Аллоҳга (Қуръондан) чиқадигандан кўра афзалроқ нарса билан қайтолмайсизлар ”.\nҚуръондан чиқадиган нарса – тиловат. Киши Қуръон ўқигани учун савоб олади. Ҳар бир ҳарфни ўқигани учун номаи аъмолига 10 та савоб ёзилади. Инсон Аллоҳ даргоҳига олиб борадиган энг яхши нарса Қуръон ўқигани учун олган савоби экан. Кимнинг савоби кўп бўлса, жаннатда мартабаси улуғ бўлади. Бунинг учун Қуръонни холис ниятда ўқиш керак.\nОдамлар мол-дунё тўплаш, обрў-эътибор қозониш йўлида кимўзарга ўйнашади. Аммо солиҳ амалларга келганда бироз дангасалик қилинади. Аслида эзгу ишларда: хайр-саховатда, ибодатда, Қуръон ўқишда мусобақа қилинса, қандай яхши! Зеро, охиратда – минг машаққат билан тўпланаётган тилло-кумушлар эмас – бугун қилаётган солиҳ амалларимиз фойда беради. Ким амални Аллоҳ розилиги учун қилса, нариги дунёда юзи ёруғ бўлади.\nИмом Аҳмад ибн Ҳанбал айтади: “Тушимда Аллоҳ азза ва жаллани кўрдим. Ундан: “Ё Раббим, бандаларинг Сенга қурбат ҳосил қиладиган энг афзал амал қайси?” деб сўрадим. У Зот: “Эй Аҳмад, Менинг Каломим билан (қурбат ҳосил қиладилар)”, деди. Мен: “Парвардигорим, маъносини тушунсаларми ёки тушунмасалар ҳамми?” дедим. Шунда Аллоҳ: “Маъносини тушунсалар ҳам, тушунмасалар ҳам”, деб марҳамат қилди”.\nНўъмон ибн Башир розияллоҳу анҳудан ривоят қилинишича, Расулуллоҳ соллаллоҳу алайҳи ва саллам: “Умматимнинг энг афзал ибодати – Қуръон ўқиш ”, деганлар.\nЯна бир ҳадиси шарифда шундай дейилган: “Қуръонни кўп тиловат қиладиган киши одамлар ичида энг кўп ибодат қилувчидир. Энг афзал ибодат дуодир ”.\nҚуръон ўқиган инсон Аллоҳни эслайди, Унга илтижолар қилади, мадад сўрайди. Қуръон ўқиш зикр билан дуони жамлаган улуғ ибодатдир. Айниқса, намозда Қуръон ўқишнинг хосияти кўп.\n«Қуръон — қалблар шифоси» китобидан


М Е Р О С\nЮртимизда барча қадриятлар каби Ислом қадрияти ҳам қайта қад рослаб, қисқа вақт ичида ҳаётимизнинг ажралмас қисмига айлангани кишини қувонтиради. Ихлос‑эътиқодли мусулмон халқимиз орасидан чиққан олиму уламоларимизнинг саъй‑ҳаракатлари билан талайгина илмий адабиётларимиз қайта нашр этилди, янгитдан таржима қилинди. Янги-янги мавзуларда китоблар ёзилди. Маънавий салоҳиятимиз ошмоқда. Интернет саҳифаларида исломий сайтлар пайдо бўлди. Шунга қарамай, назаримизда, икки мавзу ўз вақтини кутаётгандек.Улардан бири жуда муҳим мавзу бўлиб, бу фароиз (мерос) илмидир. Шайх Муҳаммад Содиқ Муҳаммад Юсуф ҳазратлари ўзларининг «Ҳадис ва Ҳаёт» туркумидаги 12-жуз – «Фароиз ва васиятлар китоби»да мерос илмини қуйидагича шарҳлайдилар:\n«Ислом шариатида мерос низоми энг адолатли, энг яхши ва энг мукаммал низом сифатида намоён булади. Ислом инсонга мулк ҳақ‑ҳуқуқини берган. Ана ўша ҳақ-ҳуқуқнинг энг нозик ва муҳим қисми меросга боғлиқ. Чунки унда бир кишининг моли унинг вафотидан кейин яқин қариндошларига мулк бўлиб ўтиши масаласи ҳал қилинади. Бу иш инсон ҳаётидаги энг муҳим омиллардан бири, иқтисодий омилга ва ҲАЛОЛ-ҲАРОМГА боғлиқ бўлгани туфайли ҳам Аллоҳ таолонинг ўзи бу масалани Қуръони каримда тўлиқ баён қилиб берган. Мусулмонлар ана ўша илоҳий амрга бўйсунишлари лозим. Аксинча, ГУНОҲКОР БЎЛАДИЛАР...».\nЖон бор жойда ўлим бор. Ҳар куни, ҳар соатда кимдир вафот қилиб туради. Демак, ҳар соатда кимдандир нимадир мерос қолиб туради. Бинобарин, бу меросни шариат кўрсатмаси бўйича тўғри тақсимлаш зарурати юзага чиқиб туради.\nБу ишни адо этиш учун эса мусулмонлар мерос илмини билмоқлари лозим. Акс ҳолда мусулмонларнинг эътиборсизлиги, шариатни билган аҳли илмларга мурожаат қилмасликлари туфайли ҳар соатда кимнингдир ҳаққи поймол этилиб, кимдир ҳаром молни еяётган, яна кимдир гуноҳи азим қилаётган бўлади.\nШунинг учун мусулмонлар бу улуғ илмни ўрганмоқлари лозим.\nЭнг камида аҳли илмлар (динимиз илмини ўрганганлар) фароиз илмини тўлиқ ўзлаштирмоқлари керак. Токи улар Ислом аҳлига бу ҳақида доимий равишда тушунтириш олиб борсинлар.\nУшбу мавзу бугунги кунда ҳаётимиздан узоқлашгани бор ҳақиқатдир. Сабаби – ўтмишимиз ўзимизга маълум. Фарзандларга мерос улашишда бир ўғилга икки қиз насибасича беришни, ўтганнинг меросхўрлари қаторида ота-онасининг улуши ҳам бўлиши ва умуман, меросдан кимга канча улуш тегишини Аллоҳ томонидан тақсим қилиб қўйилганлиги ҳақида жуда кам одам билади, десак муболаға бўлмайди.\nЎзимиз ҳам нафақат ушбу мавзуда, балки барча исломий илмлар соҳасида билимга жуда муҳтож эканлигимизни эътироф этган ҳолда, олиму уламоларимиздан мерос илмига қайта-қайта мурожаат қилишларини, маърузаларида алоҳида мавзу сифатида фойдаланишларини илтимос қилган бўламиз.\nМақоламизнинг иккинчи мавзуси Ислом кишисининг ўзидан кейинги авлодга айтадиган сўзлари, яъни васият мавзусидир.\n«Васият» сўзи луғатда «етказиш» маъносини англатади. Чунки у ила васият қилгувчи бу дунёдаги яхшилигини охиратига етказади. Бу сўз кенг маъноли бўлиб, насиҳат, қарор, ҳукм ва таъкидланган тавсия маъноларини ҳам англатади\nБугунги кунда ота-она томонидан бўладиган ёзма васиятларнинг камлиги ёки умуман бўлмаслиги улар вафот этиб кетгандан кейин фарзандларнинг боши берк кўчаларга кириб қолишига сабаб бўлмоқда.\nСир эмаски, баъзи бир жоҳил инсонлар сабаб шариат ҳукмидан четга чиқиш ҳоллари ҳаётимизнинг ҳар жабҳасида учраб туради. Мақсадимиз – Аллоҳ асрасин, фоний дунёнинг оғир зарбаларига учраганида фарзандларимиз қўлида сизу-биздан қолган ёзма васиятномалар бўлиши жоҳил инсонларга қарши қўлланма сифатида, динимизга қарши ишлаётган бидъатларга ғов бўлиб хизмат қилса.\nБир оз бўлса‑да Исломдан илми бўлган оила раҳбарлари ўзидан кейинги авлодларга айтадиган сўзларини ёзма равишда, васият кўринишида тайёрлаб қўйиши фарзандлар учун дастуруламал бўлиб хизмат қилса. Сабаби, инсон ҳар доим ота-онасидан ўзига ғоявий йўлбошчи (идеал) қидиради. Топа олмаса, ўзгадан қидиради ва топади. Зурриётларимиз жоҳил (билимсиз) инсонлар сабаб хурофот йўлига кириб кетишидан Яратганнинг ўзи асрасин.\nЎлимга тик қараш ва унга ҳар доим тайёр туриш мусулмон кишининг бурчидир. Вақтида ёзилган васиятнома эса тайёргарликнинг кўринишларидан биридир. Қуйида эълон қилинаётган «Васиятнома» биродарларимизнинг қўлига қалам олишига сабаб бўлса, ундан олинажак савобдан умид қиламиз.\nЯна шуни таъкидламоқчимизки, «Васиятнома» амалий тасдиғини топиши учун бугунги кунда яшаётган жамиятимиз қонунлари асосида адлия (нотариал) идораларида тасдиқдан ўтиши мақсадга мувофиқ бўлади. Мазкур идоранинг тасдиғи шаръий гувоҳлик вазифасини ўтайди.\nАлҳамду лиллааҳи роббил ъаламийн. Вассолату вассалому ъалаа хойри холқиҳи Муҳаммадин ва ъалаа аалиҳи ва асҳаабиҳи ажмаъин. Амма баъд.\nAссалому алайкум жондан азиз зурриётларимиз. Cизларга қуйидаги қисқача васиятимизни баён қилмоқчимиз.\nБизларнинг ҳаёт давримиздагидек, вафотимиздан сўнг ҳам шариат аҳкомларига амал қилган холда, Яратганнинг буюрганини бажариб, қайтарганидан узоқлашиб, Унинг элчиси Муҳаммад Мустафо соллаллоҳу алайҳи васалламнинг муборак суннатларига амал қилган ҳолда умргузаронлик қилинг.\n«Лаа илааҳа иллаллоҳу, Муҳаммадур Росулуллоҳ» калимасини чин дилдан ишониб, тили билан тасдиқлаган; Аллоҳнинг борлигига ва бирлигига, фаришталарига, китобларига, барча пайғамбарларига, охират кунига, яхшилик ва ёмонлик Аллоҳнинг иродаси билан юз беришига (яъни қазо ва қадарга), ўлимдан кейин қайта тирилишга ишонган ва иймон‑эътиқодда Аллоҳнинг даргоҳида мақбул бўладиган ибодатларда бардавом бўлиш мусулмон кишининг комил мусулмонлигига далолат бўлиб, мўминликнинг батафсил ифодасидир.\nАксинча, юқоридагиларнинг бирига ишонмаслик ёки бепарво бўлиш (Ўзи асрасин!) иймонсизликка, яъни худосизликка йўлдир.\n- Жоҳил, яъни илмсиз бўлманг.\n- Камида фарзи айн даражасида билим олишга ҳаракат қилинг.\n- «Илмли киши адашиши мумкин, илмсиз эса албатта адашади», деган ақидага амал қилинг.\n- Камида эҳтиёж даражасида шаърий билим олишга ҳаракат қилинг.\n- Дунёда ўз ўрнингиз бўлиши учун дунёвий билим ҳам зарурлигини ёдингизда тутинг. Бу борада қизларимиз ҳам шаръий, ҳам дунёвий билимга эга бўлиши учун жон фидо қилса арзийди. Сабаби улар келажакда она бўлиб, авлодимизни тарбиялайди. Жамият шундагина ривожланади. Ислом ривожига муносиб ҳисса қўшган бўласиз. Шу тариқа ҳаракат қилсангиз, авлодларимиздан насиб этса ҳофизи Қуръонлар, азиз‑авлиёлар чиқишига ҳисса қўшиб, бу дунёни тарк этганингиздан сўнг ҳам охиратгача номаи аъмолингизга савоблар ёзилиб боришидан умид қилса бўлади (иншааллоҳ).\n- Юқорида ёзганларимиз пайғамбаримиз Муҳаммад соллаллоҳу алайҳи васалламнинг «Илмни Чиндан бўлса ҳам бориб ўрганинг», деган ҳадиси шарифларига мувофиқдир.\n- Меҳрибонларнинг меҳрибони, раҳмлиларнинг раҳмлироғи Аллоҳни севиб яшанг. Aтрофингизга боқинг, тафаккур қилинг, Роббимиздан меҳрибонроғи, раҳмлироғи бормикин? Ҳатто ота-онамизнинг ҳам раҳм‑шафқат борасидаги имкониятлари чегараланган, яъни бу дунёни тарк этишлари билан барча нарсага нуқта қўйилади. Дунё ва охират эса Аллоҳникидир. У Зот бизни йўқдан бор қилди. Синаш учун бу дунёга келтирди. Ризқ берди, беҳисоб неъматлар инъом этди. Раҳми ва меҳри чексиздир.\nАзиз фарзандлар! Бизлар бу бевафо дунёни тарк этишимиз ортидан сизлар дуч келишингиз мумкин бўлган турли муаммолар, яъни бу дунёни тарк этганлар руҳини гўё «шод этиш» мақсадида йил давомида ёзиладиган бемаъни дастурхонлар, кераксиз дод‑фарёдлар, ҳайит кунларидаги мотамлар, ўзга дин кишилари атайлаб ўйлаб топган ёки жоҳиллик давридан қолган урф‑одатларнинг Ислом динига ҳеч қандай алоқаси бўлмай, балки улар динимизга қарши хизмат қилмоқда. Ахир тафаккур қилинг, Аллоҳнинг байрами (Ийд) куни байрам ўрнига мотам қилинса, буюк муҳаддисларимиз Муҳаммад мустафо соллаллоҳу алайҳи васалламдан «Аза уч кун» деб ҳадис ривоят қилишса-ю, «йигирма», «қирқ», «йил» давомида аза тутилса! Аллоҳнинг китобларига, элчиси Муҳаммад соллаллоҳу алайҳи васалламга ишонмаганлар қаторига қўшилиб қолишингиздан Ўзи асрасин. Овоз чиқариб йиғлашдан ҳам тийилинг. Шу маънода сизга энг яқин бўлган инсоннинг бу фоний дунёни ҳар қандай ҳолатда тарк этишига ҳамда ҳар қандай синовлар келганда «Иннаа лиллааҳи ва иннаа илайҳи рожиъун», яъни «Аллоҳдандурмиз ва Ўзига қайтурмиз», дея сабр ила қарши олишингиз комил иймондандур, акс ҳолда зарар кўрувчилардан бўлиб қолишдан Яратганнинг ўзи асрасин.\nАзиз, меҳрибон фарзандларимиз! Руҳимизни хушнуд ва рози қиладиган ишларингиз – Аллоҳ субҳанаҳу ва таолонинг розилиги учун бажариладиган беш фарз амалдир. Беш вақт намоздан кейинги дуоингизда жумладан ота-онангизга ҳам Аллоҳдан мағфират тилашингизни сўраймиз.\nРўза тутинг, савоби беҳисобдур.\nҚодир бўлсангиз закотларни вақтида адо этинг.\nҲаж қилиш юртда тинчлик бўлса, қодир бўлсангиз, йўллар очиқ бўлсагина фарздир.\nАгар лозим топсангиз, Аллоҳнинг ризолиги учун яқинларингиз иштирокида илм мажлислари қилсангиз, руҳимизни шод ва хурсанд этасиз.\nХўжакўрсиндан, риёдан қочинг. Инсонларга Аллоҳ йўлида яхшилик қилинг ва унутинг. Зеро, Аллоҳ кўргувчи ва билгувчидир.\nАллоҳ ҳаммамизни гуноҳимизни кечирсин! Иймонимизни саломат қилсин ва жаннатда бирга бўлишни насиб этсин! Амин!\nАллоҳнинг фарзларини чин ихлос билан бажаринг, яъни вақтида ибодатда бўлинг, толиби илм бўлинг ва илмингизга амал қилинг. Иншоаллоҳ, Аллоҳнинг ризосига эришасиз. Чин мўмин бўлиш сизлардан яна қуйидагиларни талаб этади:\nАввало гўзал хулқ эгаси бўлинг, мулойим, ширинсўз, ҳар қандай оғир шароитларда сабр қиладиган, ҳалол, ростгўй, тўғрисўз, адолатпарвар, андишали ва ҳаёли, ҳақ сўздан қайтмайдиган, тақводор, камтар, меҳр‑оқибатли, саҳоватли бўлинг.\nРизқингизни ҳалол меҳнатдан топинг ва ҳалол сарфланг.\nҲаромдан нафратланинг ва ундан ўзингизни сақланг!\nБизлардан қолажак моддий маблағларни ўзаро тақсимлашга келганда албатта Аллоҳнинг каломига мурожаат қилинг. Инсонлардан қолган моддий бойликлар кимга қанча вафо қилгани ҳақида ўйлаб, силаи раҳм қилиб, Аллоҳнинг каломига мувофиқ, зарур бўлганда бойроғингиз камхарж биродарингизга, жигарингизга саховат кўрсатиб, Аллоҳ йўлида улишингиздан воз кечиш йўли билан адолат ила ҳал этинг.\nМоддий бойликка кўнгил қўйиш Аллоҳ ва Унинг раҳматидан маҳрум қилиши мумкинлигини ёдингиздан чиқарманг!\nҲар неъматга шукр қилгувчилардан бўлинг.\nШариат ҳукмларига амал қилсангиз, шундагина Аллоҳ cизлардан рози бўлади, руҳимиз шод бўлади, иншааллоҳ.\nЗеро, Аллоҳнинг розилиги, жумладан, ота-она розилигидадир. Сизларни ўстириб, тарбиялаб, вояга етказган ота-онангизнинг орзуси шу.\nГуноҳкор бандамиз, ҳаётлик давримизда қалбингизга берган озорларимиз учун бизларни кечиринг! Бизлардан рози бўлинглар!\nКечирувчиларни Аллоҳ кечиради. Аллоҳ бизлардан рози бўлсин ва барчамизга мададкор бўлсин. Икки дунё саодатига, Муҳаммад мустафо соллаллоҳу алайҳи васалламнинг муборак шафоатларига етказсин.\nКавсар сувларидан бахраманд этиб, Арши соясида бирга бўлишни насиб этсин. Амин!\nБизларни яратган махлуқотлари ичра азизу мукаррам этиб, ақл берган Аллоҳга чексиз ҳамду санолар бўлсин. Пайғамбаримиз Муҳаммад мустафога беадад дуруду саловатлар бўлсин.\nИнсон ҳаёти икки, яъни фоний ва боқий дунёдан иборатлигини идрок этган ҳолда ҳаётимнинг иккинчи қисмини бошлашдан аввал зурриётларимга шахсий тажрибалар ҳамда улуғ аждодларимизнинг мерослари асосидаги тилакларимни баён этишни лозим топдим.\nОдоби, диёнати, аҳлоқи, илму маданияти билан ўрнак бўлган инсонгина ёруғ юз ила ҳазрати Одам алайҳиссаломнинг зурриёти эканлиги билан фахрлана олади. Акс холда Яратгувчининг бошқа махлуқларидан фарқи қолмайди. Сиздек азиз жигарбандларимга ҳаётингиз давомида ҳар қандай ишга, ҳар қандай инсонга, ҳар қандай вазиятда одоб, диёнат, гўзал аҳлоқ, меҳр билан ёндашишингизни алоҳида таъкидлаган бўлардим. Чунки бундай тарбияга эга бўлиш ва амал қилиш инсонни икки дунё саодатига етаклайди. Тўғри сўз бўлинг, яқинларингизнинг хурсанчилигида ҳам, оғир кунларида ҳам бирга бўлинг, ҳар бир воқеа‑ҳодисага уларнинг муносабатини ўрганинг. Инсонларни тинглашни, уларга нисбатан самимий бўлишни ўрганинг.\nБерган ваъдангиз устидан албатта чиқишга ҳаракат қилинг, аксинча, қўлингиздан келмаган ишга ваъда берманг. Шу йўл билан инсонлар ишончини қозона олсангиз, уларнинг қалбига йўл очилади. Уларнинг сизга нисбатан ҳурмати ортади. Лекин бу ишлар кишидан жуда катта матонат, меҳнат, босиқлик, собитқадамлик, ирода, одоб талаб этади.\n- Яратганни онгли равишда таниб, Унга эътиқод қилинг\n- Ёшликдаги мувофақиятларнинг қули бўлманг, яъни қабргача илм изланг\n- Илм олишда тўхтаб қолиш ўлимга тенгдир\n- Билганларингга амал қилмасанг, ҳаётинг саробдир\n- Саодатга етаклар билим, гар ўқиганларингни уқиган бўлсанг\n- Азиз фарзандларим! Билим олиш бошқа-ю, амал қилиш бошқа\n- Душманингдан бўлса ҳам илм изла\n- Билим олишда миллат танламанг. Ҳадиси шарифда айтилганидек, илм олиш учун керак бўлса Чин (Хитой)га боринг\n- Илм олиш, тажриба орттириш, интеллектуал мавқега эришиш йўлида илмли, ҳаёт тажрибаси бўлган устоз инсонга хизмат қилишдан, унинг хизматкори бўлишдан ўзингизни олиб қочманг ва у инсоннинг меҳрини қозонинг\n- Билим саодатга элтишига ишонган ҳолда умрингизнинг бир куни қолса ҳам, толиби илм бўлинг.\n- Ҳар доим заҳирада қўшимча касбинг бўлсин, яъни бир касбнинг қулига айланиб қолма. «Йигит кишига қирқ ҳунар оз», дейди ҳалқимиз.\n- Зиё таратиш учун олинган илм икки дунё саодатига етакловчи неъматдир\n- «Илмли кишининг олдида икки йўл бўлади. Ё адашади, ё адашмайди. Илмсиз эса албатта адашади», дейди аҳли илмлар\n- Илм молдан яхшидир, у сени муҳофаза қилади, молни эса сен қўриқлашга маҳкумсан\n- Ота-онанинг ўз боласига фақат яхшиликни тилаганидек, билим ҳам инсонни одамийликка етаклайди\n- Зурриётларинг илмли бўлиши учун жонфидо бўл. Айниқса, қиз бола илмли бўлиши учун қайғур, сабаби у авлодларинг тарбиячисидир, илмсиздан тарбиячи чиқмас\n- Илм улашган ҳеч нарса йўқотмайди, балки савоб йиғади\n- Ҳар бир ишга, ҳар бир ибодатга, айниқса, илм олишга меҳр ила ёндошинг. Мисол: Икки киши бир хил масаллиқдан егулик тайёрлаганда таомнинг мазаси икки хил чиқиши – инсоннинг меҳри, зеҳни, заковати ва тажрибасининг натижасидир.\nЭнг қимматбаҳо мерос илмдир. Шунинг учун ҳам то қиёматгача олимлар Муҳаммад Мустафо соллаллоҳу алайҳи васалламнинг меросхўрларидир. Моддий мерос қанча вақт бардавом бўлиши тарихдан маълум. Соҳибқирон Амир Темур, Улуғбек Мирзо, Бобур Мирзо, Алишер Навоий, Хўжа Аҳрор Валий каби боболаримиз қолдирган чексиз моддий мерослар йўқликка юз тутди. Садақи жория бўлган илмий‑маънавий мерослари эса бугунгача етиб келди, иншоаллоҳ, амали солиҳ сифатида қиёматгача савобилари ёзилажак.\n- Аллоҳ розилиги учун бир-бирингизни яхши кўринг\n- Вaқт Аллоҳнинг олий неъмати, унга хиёнат қилишдан сақланинг\n- Ёлғоннинг душмани бўлинг. Ёлғон шайтоннинг иш қуролидир\n- Хақ гапни айтишдан қўрқманг\n- Адолатни тушунишни истамаган одамдан уни талаб қилманг, умрингиз бефойда ўтади\n- Ўзидан ўзгага қул бўлишдан сақланинг\n- Аллоҳдан ўзгага тиланма\n- Ҳар қандай фожиадан байрам ясашни ўрганинг (шахсий шиорим), яъни ҳар қандай ҳолатда шукр қилувчи бўлинг, куфрдан сақланинг\n- Бу дунё матоҳларига қул бўлишдан тақво қилинг\n- Ибодатда ва тақвода баҳона изламанг\n- Ҳалол билан ҳаром орасидаги шубҳадан қоч\n- Шубҳани ҳалол дейиш учун баҳона излама\n- Орзу‑ҳавас бу дунёга эмас, охиратга бўлсин\n- Моддий мерос қолдириш учун жонҳалак бўлма\n- Мансабдор бўлсангиз, ҳадядан порани ажратинг\n- Пул топиш учун яшаманг, яшаш учун пул топинг\n- Пул топиш осон, ўрнида сарфлаш қийин\n- Кам енг, кам ухланг\n- Ейиш учун яшаманг, яшаш учун енг\n- Ибодат – Аллоҳга қулликдир, ибодатсизлик дунёга қулликдир. Иккиси бир инсонда жамланиши ғайриоддий ҳол\n- Мусофирлик ҳам тарбиядир\n- Ғурур ҳамроҳинг бўлсин, такаббур бўлма.\n- Саломатликни асранг. Ҳар олти ой, бир йилда соғлингизни тўлиқ тафтиш этиб, уни тиклаб туришни (мажбурий) одат қилинг. Чунки соғлом танда соғ ақл бўлиши бор ҳақиқат. Касалликларнинг олди олинганда касални тузатишга нисбатан кам вақт ва бир неча баробар кам харажат сарфланади. Унутманг, ҳар қандай жиддий касаллик шамоллаш асоратидан ва асаббузарликдан бошланади. Танангизни шамоллашдан, руҳингизни асаббузарликдан асранг. Яқинларингиз ташхиси номаълум (мавҳум) касалликка учраганда ёки қўйилган ташхис шубҳали бўлганда албатта бир‑биридан узоқ бўлган уч-тўрт мутахасиснинг маслаҳатини олиб, солиштириб иш кўринг. Сабаби қуйида: 1982 йили тўсатдан қорним оғриб, шифохонада бордим. Мени кўричак ташхиси билан жарроҳлик амалиётини ўтказишга тайёрлашди. Қатъий қаршилигим ва талабим сабабли тажрибали шифокор амалиётни тўхтатди. Натижада уч‑тўрт соатдан сўнг табиий ҳолда пешоб йўлидан тош тушди. 1990 йили эса 68 ёшли волидамизга тажрибали шифокор томонидан УЗД ёрдамида «Сурункали сариқ ва жигар қуриши» деган ташхис қўйилди. Икки ой сарсонгарчиликдан сўнг ташхис янглиш эканлиги аниқланди. Касаллик юракда, ошқозонда, тишлар йўқлигида (тиш даволатишдан қўрқар эдилар) экан. Зудлик билан даволатдик. Умрлари узоқ бўлсин, 90 ёшга яқинлашиб қолдилар. 1996 йили 6 яшар ўғлимизни дифтерия (бўғма) деб гумон қилиб касалхонага ётқиздик. Хабар олгани борсам, ҳамма шу касалга шубҳа қилинганлар бир жойда аралаш ётар экан. Фарзандим ва аёлимни шифохонадан олиб қочдим. 3-4 кеча‑кундуз ухламай, навбат билан касалнинг тепасида ўтириб чиқдик. Таҳлил жавобига кўра ташхис тасдиқланмади. Тахминга ўзим ҳам ишонмаган эдим.\nХалқимизнинг баъзи зарарли урф‑одатларига эътироз - хурофотга берилманг.\n- Азадорликда «йигирма», «йил» каби дабдабали, Исломга зид маросимлардан йироқ бўлинг, улардан воз кечинг\n- Ўтганларни ёдга олиш учун улар танимаган инсонларни тўплаш нафақат Исломда, бошқа динларда ҳам йўқ. Ўтганлар руҳини шод этиш – улар хақига ҳар куни, ҳар ибодатда, хусусан, жойнамоз устида дуо қилиш, улар яхши кўрган ишларини давом эттириш, яхши кўрган кишиларини хонадонингизга чорлаш, тез-тез йўқлаб туриш орқали бўлади. Муҳтож кишиларга, ўтганларингизни яқинларига, яхши кўрганларига эҳсон қилиб савоб топинг. Яна шуни айтмоқчиманки, Ийди қурбон, Ийди Рамазон – бу шод‑хуррамлик кунидир.\nИнсон ҳар бир қилаётган ишида ўзи, оиласи, халқи, юрти ва динининг манфатлари учун хизмат қилишни ўз олдига мақсад қилиб қўйиши ёки бунинг акси шу кишининг маънавий савиясини кўрсатади.\nНазаримда, бугунги кунда тўй‑маърака, маросимлар нима мақсадда, ким учун қилинади, деган савол жавобсиз қолганга ўхшайди. Ҳар бир иши, ҳатти‑ҳаракати орқали ўзини ёки имкониятларини кўз-кўз қилиш ниятида бўлган шахс бу дунё қулига айланади. Бу дунё эса жуда қисқа ва бевафодир.\nНикоҳ тўйи ўтказишдан асосий мақсад янги пайдо бўлган оилани яқин‑атрофга эълон қилиш, оила хурсандчилигини яқин инсонлар билан баҳам кўриш бўлса, ихчамгина, файзли маросимлар асносида қудалар бир-бири билан танишса, келин билан куёв янги қариндошлари, яқин‑дўстлари билан танишиб улгурса. Умрида бир‑икки бор кўрган инсонларни ҳам тўйга таклиф этилмаса. Ҳар қандай катта маросим иштирокчилари кўпи билан юз кишигача борса. Таклиф этилмай хафа бўлганлар сизни ҳам маросимларга таклиф қилмай қўяқолсин. Бу фожиа эмас. Дидсиз, исрофгарчилик билан, хўжакўрсинга, риё аралашиб, ҳеч кимга фойдаси тегмаган, қарз ҳисобига ёки бир умр тўпланган маблағ эвазига қилинган маросим эса фаожиадан ўзга нарса эмас.\nИнсон ҳаёти давомида билиб‑билмай ўзига ибрат бўладиган одамга эргашиб яшайди. Аслида на Ислом динига, на халқ урф‑одатларига алоқаси бўлмаган баъзи одатлардан қутулишда ибрат усули жуда катта фойда беради. Яъни кўпчилик ўқимишли, зиёли, нисбатан ўзига тўқ, обрўли, пулдор оилаларга, инсонларга тақлид қилиш йўлидан боради.\nОз бўлса‑да, бугунги кунда ўз салоҳиятидан фойдаланиб, бемаъни таъна-дашномлардан Аллоҳнинг амрини юқори қўйган инсонлар ибрат бўлиб, ҳаёт мураккабликларидан, кераксиз дилозорликлардан, фойдасиз, зарарли одатлардан воз кечиб, ихчам тўй‑маросимлар ўтказишмоқда. Ана шундай ишларни кўпроқ тарғиб қилишни таклиф этаман.\nЎтган асрнинг саксонинчи йилларида Тошкент шаҳрида бўладиган никоҳ тўйларидаги «ЗАГС» тўйлари, қизошига куёв жўралари билан таклиф қилиниши, «суннат» тўйи дабдабалари авжига чиққан эди. Мустақил ҳаётимнинг бошиданоқ ЗАГС тўйи, қизошига бориш каби хўжакўрсинликлардан воз кечдим. 1990 йили ўғиллик бўлдим. У пайтларда негадир «суннат» тўйи деб аталадиган кечқурунги базмлар авжида эди. Баъзиларнинг устимдан кулишига қарамай, Аллоҳнинг ҳидояти сабаб, ақиқа зиёфати билан кифояландим. Бугунги кунга келиб, аксарият хонадонларда юқоридаги хўжакўрсинликлар бархам топди. Шундай хайрли ишларнинг бошловчилари қаторида ибрат бўлганимга Яратганга шукроналар айтаман.\n2003-2005 йиллари икки қизимизни турмушга бердик. Қудалар билан келишиб, «қалин пули», «тўй юбориш», «қўй бериш» каби нарсалардан воз кечдик. «Чарлар» йўқ. «Қудачақириқ»да 5-6 кишидан иборат дастурхон атрофида оилавий танишув билан кифояландик.\nҚизларимизга қўқонлик хожи она тикиб берган оппоқ, миллий бичимдаги, арзон, лекин жуда чиройли келин кўйлаклари олиб бердик. Шу кунларда хам кийиб юришибди. Ҳамманинг ҳаваси келади. Қизларимиз бу либосларда Абдулла Қодирий таърифлаган Кумушни ҳам ортда қолдиришди.\nФарзандларимизни ҳар кимдан қолган ярим яланғоч, ижарага бериладиган кийимларга хавас билан қаратмаган, оиламизни ҳидоят йўлига бошлаган Яратган эгамга беадад шукроналар қилдик. Барча тўй харажатлари, жумладан ҳайит муносабати билан бўладиган ортиқча олди-бердилар, «бешик тўйи» харажатлари каби бугунги куннинг орзу‑ҳавасларини имкониятларимизнинг (ўртача тўйларнинг) учдан бири даражасида ўтказдик.\nМиллатимиз шаънига доғ бўлаётган «қалин пули» (сут пули), қўй бериш каби бемаъни тушунчаларга барҳам берилишини жуда орзу қиламан.\nҚисқартиришлар эвазига қудалар ўзаро келишиб, бир тўплам мебелни ҳамкорликда олдик. Тўйдан кейин қизларимизнинг олий маълумот олишига имконият яратилишини никоҳ ақди шартларидан бири сифатида келишиб олдик. Шу каби ибратли маросимлар кам эмас.\n2003 йили катта қизимни турмушга бериш жараёнида бир оғриқли воқеа бўлиб ўтди.\nТенқурларим орасида биринчилар қаторида тўй бошлашим кўпчиликка қизиқ бўлди. Тўй ўтказиш тартиби кўп маротаба тенгдош улфатлар орасида баҳсларга, мунозараларга сабаб бўлди. Ичкиликсиз тўй бўлмаслиги баҳонасида каминани иродаси синалиши керак эди.\nУзоқ чўзилган баҳс якунида жоҳил инсонлар ўзлари ичкилик олиб келиб, маишат қилмоқчи бўлишганида мендан жуда қатъий жавоб ва огоҳлантириш олишди. Шунга қарамай «сабзи тўғрар» маросимида ўз фикрларида қолган икки жоҳил акамиз бир яшик ҳаром ичимлик олиб келишган. Лекин тўйхонада амру маъруф ўтказишга ҳаракат қилинганини, уламолар таклиф қилинганлигини кўрган акаларимиз ўзлари учун олиб келган «совға»ларни машиналарида қолдиришга мажбур бўлишган. Таклиф қилинган уламолар ўз маърузаларида ароқнинг ҳаромлиги, бир бора ичган одамни қирқ кунгача иймони ўз ихтиёрида бўлмаслиги хақида эслатиб ўтишди. Назаримда, файзли маросим бўлиб ўтди. Кейин билсак, юқоридаги акаларимиз маросимдан чиқиб, кафега кириб, барибир нафсларини қондиришган, сўнг кайфлари ошиб, уйларига тарқалишган. Улардан бири йўл-йўлакай ота ҳовлисига кирган. Маҳаллада ўша куни чироқ бўлмаган. Ярим кеча. Дарвоза очилгач машина чироқлари ҳовлини ёритиб юборган. Дарвоза рўпарасида дарахтда осилиб, типирчилаётган одамни кўрган акамизнинг кайфлари учган, эс‑ҳушини йўқотган. Дўстимизнинг укаси ўзини осиб қўйган экан. Шўрлик ака дарахтдан тирик жасадни ола туриб тушириб юборган. Аканинг кайфда бўлиши яна бир бор панд берган. Тўғри, бир инсоннинг куни битган экан, лекин ачинарлиси ибрат оладиган одам топилмади.\nИбрат ола билиш ҳам киши салоҳиятини белгилайди.\nМаҳр – никоҳга розилиги эвазига келинни хурсанд қилиш учун куёв томонидан шахсий мулк сифатида бериладиган қиймат бўлиб, бу вожиб амалдир. Маҳр талаб қилиш келиннинг хуқуқидир. Ҳадисларда маҳрнинг миқдори камида ўн дирҳам дейилган.\nАёлнинг розилигисиз маҳрга ҳатто отаси ёки турмуш ўртоғи ҳам эгалик қила олмайди. Келин маҳрни истаган одамига ихтиёрий равишда ҳадя қилиши ҳам мумкин.\nТўйларда қудалар томонидан бериладиган келин эгалик қила олмайдиган «қалин пули», «тўй жўнатиш», қўй, тана кабилар маҳр ўрнини боса олмайди. Келин-куёвга ажратиладиган уй-жойнинг ҳам маҳрга алоқаси бўлмагани маъқул. Сабаби, уй-жой маҳр сифатида берилган бўлса, куёв келиннинг уйида яшашига тўғри келади.\nҲаёт давомида бирмунча чалкашликларга сабаб бўлиши сабабидан уй-жой маҳрга берилмагани маъқул. Масалан, диёримизда келинга ажратилган хонага бир неча келин кетма-кет эгалик қилади. Кўпчилик маҳрга эътиборсиз бўлади.


Ўзбекистонда электрон савдо қоидалари тўғрисидаги қарор лойиҳаси ишлаб чиқилди\n10:53 / 03.09.2015\nЎзбекистон Республикаси Молия вазирлиги расмий сайтида Вазирлар Маҳкамасининг “Ўзбекистон Республикасида электрон савдо қоидалари тўғрисида”ги қарори лойиҳасини эълон қилинди.\nЭлектрон улгуржи савдо билан эса Ўзбекистон Республикаси ҳудудида белгиланган тартибда рўйхатдан ўтган ва улгуржи савдони амалга оширишга рухсат берувчи зарур ҳужжатларга эга бўлган юридик шахслар шуғулланиши мумкин. Электрон улгуржи савдо фақатгина электрон шаклда шартнома имзоланиб, нақт пулсиз ҳисоб-китоб асосида амалга оширилади.\nСайт миллий доменлар тизимида сотувчининг номи билан рўйхатга олиниши лозим. Хориж домен тизимларида рўйхатдан ўтган сайтлардан фойдаланишга йўл қўйилмайди. Сайтда савдога қўйилган маҳсулотнинг сифати ва бошқа истеъмол хусусиятларига баҳо бериш имконини берувчи ҳақиқий сурати мавжуд бўлиши талаб этилади.\nҚонун лойиҳасида электрон савдони амалга оширишнинг бошқа тартиб ва шартлари ҳам ўрин олган.


Ироқнинг Фаллужа шаҳрида исёнчилар ва Америка ҳарбийлари ўртасидаги отишмалар давом этмоқда.\n07 март 2021, Тошкент вақти: 06:49\nАмерика ҳарбийларига кўра, кеча Абу Мусаб аз-Зарқавий тарафдорларига тегишли, деб ҳисобланган икки уй бомбардимон қилинган.\nБугун Абу Мусаб аз-Зарқавий гуруҳи Бағдод шаҳридаги Америка патрулига нисбатан кечаги ҳужум учун масъулиятни ўз бўйнига олди. Ҳужум пайтида икки зирҳли машина портлатилган, ҳужум қилган жанггарининг ўзи эса ўлган.\nБугун Буюк Британия ҳукумати АҚШ сўровига биноан Ироқ жанубидаги қўшинларининг бир қисмини мамлакатнинг нисбатан нотинч марказий районларига кўчириш масаласини кўриб чиқди ва 850 нафар Британия ҳарбийсини Ироқ марказига ўтказадиган бўлди. Бу ҳақда Британия Мудофаа вазири Жеф Хун бундай деди:\n”Изчил таҳлилардан сўнг штаб бошлиқлари таклиф этилган ҳарбий амалиётни ўз бўйнига олишга рози бўлдилар. Чунки, ҳарбийларни Ироқ марказига кўчириш ҳарбий қўшинимиз учун анчагина хавф туғдиради. Ҳарбийлар бир қарорга келгандан сўнг ҳукуматимиз АҚШнинг ёрдам тўғрисидаги сўровини бажаришга қарор қилди. Қўшинларнинг кўчирилиши — Ироқда январ ойига белгиланган сайловлар учун зарур шароитларни таъминлашда муҳим қадамдир.“


Азим Аҳмедходжаев АКТ вазири этиб тайинланди – Газета.uz\nАТ ва коммуникацияларини ривожлантириш вазирлигига Давлат инвестиция қўмитасининг собиқ раиси Азим Аҳмедходжаев раҳбар бўлди.\n21 феврал 2018, 15:26 Сиёсат\n2017 йил мартидан Инвестициялар бўйича давлат қўмитасини бошқариб келаётган Азим Аҳмедходжаев Ахборот технологиялари ва коммуникацияларини ривожлантириш вазирлигига раҳбар этиб тайинланди. Бу ҳақда «Газета.uz"нинг ҳукуматдаги ахборот манбаси хабар қилди. Шерзод Шерматов.\n2017 йил февралидан АКТ вазирлигига раҳбарлик қилиб келаётган Шерзод Шерматов эса инновацион ривожланиш вазири ўринбосари лавозимига тайинланди. Янги вазирлик 29 ноябрь куни ташкил этилди.\nИнвестициялар бўйича давлат қўмитаси раиси лавозимига бош вазир ўринбосари, Инвестициялар, инновацион ривожлантириш, эркин иқтисодий ва кичик саноат зоналари фаолиятини мувофиқлаштириш, туризм масалалари комплекси раҳбари Суҳроб Холмуродов тайинланди. У бош вазир ўринбосари лавозимини сақлаб қолди.\nИнвесциялар бўйича давлат қўмитаси раисининг биринчи ўринбосари лавозимига аввал иқтисодиёт вазирининг биринчи ўринбосари бўлиб ишлаган Суннатулла Бекенов номзоди тасдиқланди. Тикланиш ва тараққиёт фондининг собиқ раҳбари Шуҳарт Вафоев ва Давлат инвестициялар қўмитаси раисининг собиқ биринчи ўринбосари Лазиз Қудратов қўмита раиси ўринбосари лавозимига тайинланди.\nМиродил Сангилов ахборот технологиялари ва коммуникацияларининг ривожлантириш вазирининг «Хавфсиз шаҳар» лойиҳасини амалга оширишга масъул бўлган ўринбосар лавозимидан озод қилинди.\nШерзод Шерматов (1977 йилда туғилган) — Тошкент давлат техника университети (1998) ва Йель университети, АҚШ (2000) битирувчиси. 2016 йил ноябридан 2017 йил февралига қадар АТ ва коммуникацияларини ривожлантириш вазирининг биринчи ўринбосари лавозимида фаолият кўрсатган. Аввалроқ — 2014 йилдан — Тошкентдаги Инҳа университети ректори бўлган. 2012−2014 йилларда Алоқа, ахборотлаштириш ва телекоммуникация технологиялари давлат қўмитаси (собиқ — АКТ вазирлиги) раиси ўринбосари лавозимида фаолият кўрсатган.


Равшан Эрматов: "Мен бахтли инсонман" » Скачать музыку бесплатно новинки музыки 2016-2017\nКомментариев: 0 Просмотров: 275 Дата: 13-01-2016, 13:00 Ўзбекистонлик ФИФА рефериси Равшан Эрматовнинг сўзларига кўра, бугунги кунда энг асосий бахт — Ўзбекистондек тинч ва фаровон мамлакатда яшашдир. Бу ҳақда у RedPen нашрига берган интервьюсида айтиб ўтди. «Ҳа, мен бахтли инсонман. Ўзбекистондек тинчлик, хотиржамлик ва фаровонлик ҳукмронлик қилаётган мамлакатда яшаётганимиз — энг асосий бахтимиз. Севимли ишинг билан шуғулланяпсан ва бундан завқ оляпсан. Натижаларга эришиб, ҳурмат-эътибор орттиряпсан. Яқинларинг, оиланг, фарзандларинг бахтиёр — бундан ортиқ яна нима бўлиши мумкин?», — деди Равшан Эрматов. Равшан Эрматов 2015 йил 27 декабрь куни бўлиб ўтган Глобе Соccер тақдимотида, 2015 йил якунларига кўра «Йилнинг энг яхши ҳаками» деб топилди. Орадан тўрт кун ўтиб, 31 декабрь куни Ўзбекистон Президенти Ислом Каримов Эрматовни «Буюк хизматлари учун» ордени билан тақдирлаш тўғрисидаги фармонга имзо чекди. RedPen’га берган интервьюсида Эрматов орден билан мукофотланганини билган вақтида уни қандай ҳиссиётлар чулғаб олгани ҳақида сўзлади. «Янги йил арафасида «Буюк хизматлари учун» ордени билан тақдирланишим унутилмас воқеа бўлди. Менга Ўзбекистон Футбол Федерациясидан қўнғироқ қилиб, бу ҳақда айтишганида, Миллий олимпия қўмитасида эдим. Ўзимни бироз йўқотиб қўйдим», — деди Равшан Эрматов. «Бунақанги Янги йил совғаси ҳаётимда бўлмаган. Президентимиз томонидан тақдим этилган мазкур мукофот ҳадя этган чексиз қувонч ва миннатдорчилик ҳиссини ҳеч қачон унутмайман», — деди таниқли ҳакам. Аввалроқ Равшан Эрматов ўз муваффақияти сирини маълум қилгани ҳақида хабар берилганди.


Таиландда 6 та фил ҳалок бўлди. Улар чўкаётган фил боласини қутқармоқчи бўлган - Hidoyat.uz\nТаиландда 6 та фил ҳалок бўлди. Улар чўкаётган фил боласини қутқармоқчи бўлган\nАсосий саҳифа Янгиликлар Таиландда 6 та фил ҳалок бўлди. Улар чўкаётган фил боласини қутқармоқчи бўлган\nЧоп этилди Oktabr 7, 2019 Таиландда 6 та фил ҳалок бўлди. Улар чўкаётган фил боласини қутқармоқчи бўлганda fikr bildirishni o'chirish\nТаиланднинг Кхауяй миллий паркида олтита фил сувга чўкиб ҳалок бўлди, дея хабар берди «Интерфакс».\nХабарга кўра, фил боласи Хаев Нарок шаршараси яқинидаги дарё кечувида сирпаниб кетган ва тўда аъзолари уни қутқаришга уринган. Натижада фил боласидан ташқари яна бешта катта фил ҳалок бўлди.\nЯна иккита фил қутқариб олинди. Мутахассислар қутқариб олинган жониворлар ҳам ҳаёт учун курашиши оғир кечади сабаби ҳалок бўлган тўда аъзолари уларга жамоа сифатида кўмак берган, деб ҳисобламоқда. Филлар ниҳоятда таъсирчан ҳайвон ҳисоблангани учун ҳам қурбон бўлган гуруҳдошларини кўп ёдга олади.\nШаршара яқинида бу каби фожиалар аввал ҳам содир бўлган. 1992 йилда шунга ўхшаш вазият юз бериши натижасида саккизта фил ҳалок бўлганди.\nТаиландда тахминан етти мингта Осиё филлари ҳаёт кечиради.\nАндижон вилояти ҳокими “Девонабой“ масжиди муаззинига автомобил топширди\nДанияда ишлаб келган ДСҚ раиси ўринбосари пахта теришга далага чиқди ва янги ғоялар билан қайтди


2016 йилнинг 1-чорагида Ўзбекистонда ўзлаштирилган инвестициялар ҳажми 732 млн долларни ташкил этди\n16:38 / 03.05.2016\nЎзбекистон Республикаси Иқтисодиёт вазирлиги ва Давлат статистика қўмитаси Ўзбекистон Республикасини 2016 йилнинг биринчи чорагида ижтимоий-иқтисодий ривожлантириш якунларини эълон қилди. Бу ҳақда ЎзА хабар берди.\nУнга кўра, 2016 йилнинг 1-чорагида Ўзбекистонда ўзлаштирилган хорижий инвестициялар ҳажми 732 млн долларни ташкил этди, шундан 563 млн долларлик қисми тўғридан-тўғри хорижий инвестициялар ҳисобланади.\nЎзлаштирилган хорижий инвестициялар ҳажми 2015 йилнинг биринчи чорагига нисбатан 14,4 фоиз ўсди.\nЎзбекистон Тикланиш ва тараққиёт жамғармаси томонидан иқтисодиётнинг стратегик тармоқларида йирик инвестиция лойиҳаларини амалга ошириш учун ўзлаштирилган маблағлар ҳажми 14,3 фоизга кўпайди.\nХомашё ва ярим фабрикатларни чуқур қайта ишлаш асосида рақобатбардош маҳсулотлар ишлаб чиқариш бўйича юқори технологияли замонавий ишлаб чиқаришларни фойдаланишга топширишни жадаллаштириш борасида кўрилган чора-тадбирлар натижасида инвестициялар ҳажми 8,5 фоиз ўсди. Жорий йилнинг биринчи чорагида ўзлаштирилган капитал қўйилмалар таркибида марказлаштирилмаган инвестициялар нисбатан катта ҳажмни (умумий ҳажмнинг 80,7 фоизи) ташкил этди. Шунинг 34,2 фоизи хўжалик субъектларининг ўз маблағларидир.\nЖорий йил бошидан буён Инвестиция дастури доирасида 368 янги инвестиция лойиҳасини амалга ошириш бошланди, умумий қиймати 76,4 миллион долларлик 12 йирик ишлаб чиқариш қувватлари фойдаланишга топширилди. Хусусан, «Мейлисой кони қурилиши», «Жиззах пластмасса» акциядорлик жамиятида полиэтилен плёнка ва қувурлар, «Ангрен» махсус индустриал зонасида чарм-галантерея буюмлари, «Жиззах» махсус индустриал зонасида шиша толасидан иссиқлик изоляция буюмлари, кенг турдаги электр қурилма ва электротехника маҳсулотлари ишлаб чиқаришни ташкил этиш шулар жумласидандир. Шунингдек, «Бухородонмаҳсулотлари» ва «Навоийдонмаҳсулотлари» акциядорлик жамиятлари тегирмонларида энергия тежайдиган ускуналар ўрнатиш ҳисобидан техник қайта жиҳозланди ва бошқа қатор лойиҳалар амалга оширилди.


ИнтерФУТБОЛ :: «Сурхон»нинг сирли муаммолари қачон тугайди?\nТермиз клуби ўтган мавсум кутилмаганда, Суперлига иштирокчисига айланди-қолди. Дастлаб Илҳом Мўминжонов бош мураббий сифатида кўрсатилди. Бироқ ЎФА уни дисквалификация қилгач, Суперлига стартига оз муддат қолганида, Андрей Микляев бошқарувни қўлга олди. У биринчи давра якунига қадар барқарор натижаларни таъминлади, орада «Сурхон» ҳаттоки, 2-ўринга чиқди. Аммо Микляев танаффусга 2та тур қолган паллада кетишга қарор қилди - сабаби қоронғу. Кейин Бахтиёр Ашурматов билан шу ҳолат такрорлади. Кўринишидан, у ҳам раҳбарлар билан келишолмади. Бу нимани англатади? «Сурхон»да яхши менежер йўқлиги ва клуб аниқ тизимга муҳтожлигини. Тўғриси, бугун футболимиз Баҳром Давлатов ва Самвел Бабаян каби менежерларга эҳтиёж сезмоқда. Бабаян мураббийлик фаолиятида ниманидир қойиллатмаган бўлиши мумкин. Лекин менежер сифатида «Пахтакор»ни қийин даврда ҳам барқарор ушлаб турган. Давлатов эса «Машъал» академиясига асос солган.\nОддий мисол, АГМКни олайлик. Олмаликликлар ўтган мавсум қониқарсиз натижа қайд этишганига қарамай, раҳбарият мураббийга ишонишда давом этди. Бунинг самараси бугун яққол кўринмоқда. «Сурхон» ҳам маълум муддат натижани четга сурган ҳолда, муайян мураббийга имконият берса, балки равон йўлга тушиб олармиди? Сурхондарё футболидан янги Шомуродовлар, Бозоровлар, Дўрмоновлар чиқишлари учун бугун натижани устувор мақсад сифатида кўрмаслик керак. Ҳақиқат шуки, клубда тизим ва иш тўғри йўлга қўйилмас экан, карвонбошини ўзгартиришдан наф чиқиши даргумон. «Пахтакор» бош мураббийи Шота Арвеладзе матбуот анжуманларидан бирида шундай деди: «Яхши майдон, яхши шароит фақат бизга керак эмас. Бу ерда абадий қолмаймиз. Кетадиган одаммиз. Сифатли майдон, шароитлар сизларга қолади...». Бундан хулоса шуки, клубларимиз пулни легионерларга сарфламай, академияларга йўналтирса, бугунги жажжи қоракўзларимиз кун келиб, жамоа корига ярайдилар. «Бунёдкор» вақтида катта маблағ эвазига ҳеч кимнинг тушига кирмаган футболчиларни олиб келди. Лекин шунинг баробарида пул борида академиясини йўлга қўйиб олди. Бу ҳам бир мисол. «Сурхон»га қайтсак, Равшан Ҳайдаровга қачонгача имконият берилади - бу мавҳум. Мураббий олдига дарҳол юқори натижани таъминлаш вазифаси қўйилмаса мақсадга мувофиқ бўларди. Ҳар ҳолда, охирги йиллар сабоғи шунга далолат...


Туркия бош вазири: АҚШ ҳудудимизда тинчлик ва барқарорликка ёрдам бермаяпти\nДушанба, 13 Ноябр 2017 17:59\nАҚШ сиёсати ҳудудда тинчлик ва барқарорликни таъминлашга ҳисса қўшмаяпти.\nYenicag.Ru нинг Anadolu га таяниб маълум қилишча, бу ҳақида Туркия бош вазири Бийнали Йилдирим CNN телеканалига берган интервьюсида айтган.\n«Курд гуруҳлари, марксча-ленинча йўналишлар Туркия учун хавф туғдиради. Аммо терроризм билан курашда АҚШ айнан ИШИД билан ҳамкорлик қиляпти. АҚШнинг ҳозирги сиёсати ҳудудда тинчлик ва барқарорликни таъминлашга ёрдам беради, деб ўйламайман», – деди Бийнали Йилдирим.\nТуркия ва Эрон муносабатларини шарҳлай туриб Йилдирим сўнгги 500 йилда ушбу қўшни давлатлар орасида бирон уруш бўлмаганини таъкидлади.\n«Анқаранинг ҳудудий масалаларга ёндашуви аниқ. Биз Исломнинг у ёки бу йўналишини тарқатишга уринишни нотўғри деб баҳолаймиз, чунки айнан шу туфайли ҳудудда тинчлик ва барқарорликка путур етиши мумкин. Шунинг учун шиаликнинг тарқалишини хавфли деб биламиз. Чунки бундай вазиятда диний зиддиятларнинг миқёси ва давомийлигини олдиндан тахмин қилиш жуда мушкул. Шу сабабли Туркия вақти-вақти билан Эронга бундай ташаббусларни қўллашдан воз кечишни дўстона тарзда эслатиб туради», – деди Йилдирим.\nВашингтоннинг Теҳронга оид сиёсати масаласида тўхталиб, Йилдирим АҚШ ва Эрон муносабатлари АҚШнинг Ироққа биринчи ва иккинчи марта бостириб кирганидан сўнг таранглашганини эслатиб ўтди.\n«Барак Обама президентлиги даврида АҚШ БМТ ХКнинг бошқа аъзолари, шунингдек, Германия биан биргаликда Эронга оид санкцияларни қайта кўриб чиқиш масаласида келишувга келди. АҚШнинг Дональд Трамп бошчилигидаги янги маъмурияти эса Эрон Ислом республикасининг ядро дастурига доир келишувни йўққа чиқариб, Эрон билан янада қаршиликка боришга уриняпти. Вашингтон ҳуқуқий нуқтаи назардан бунинг уддасидан чиқади деб ўйламайман, чунки гап кўп томонлама келишув устида кетяпти», – деди Туркия бош вазири. Шунингдек, у Европа давлатларининг бу масалада Трамп билан якдил эмаслигини ҳам эслатиб ўтди.\nТуркия бош вазири АҚШнинг сўнгги пайтларда ҳудудда янги коалиция яратишга уринаётганини таъкидлади.\n«Ар-Риёднинг Теҳрон билан муносабатлари узоқ вақтдан бери яхши эмаслиги ҳаммага маълум. Шу билан бирга, қатор майда давлатлар Қатарга қарши бирлашиш ҳаракатида», – деди Йилдирим. Унинг сўзларига кўра, бундай ёндашувлар замирида катта хавф бор, айниқса, давлатлар шундоқ ҳам Сурия ва Ироқдаги урушлар ҳамда ИШИД хавфи каби йирик муаммолар билан курашаётган бир пайтда.\nУшбу бўлимдаги бошқа мақолалар: « Барзоний: «АҚШ бизни алдади» Тасаввуф мактаби иш бошлади »


БУХОРОНИНГ УЛКАН ИМКОНИЯТЛАРИ ВА РЕЖАЛАРИ - Ўзбекистон овози газетаси\nБУХОРОНИНГ УЛКАН ИМКОНИЯТЛАРИ ВА РЕЖАЛАРИ\n· 2019-2020 йилларда Бухоро вилоятда саноат, хизмат кўрсатиш ва қишлоқ хўжалиги соҳаларида умумий қиймати қарийб 25 триллион 353 миллиард сўм бўлган 625 та инвестиция лойиҳаси дастури ишлаб чиқилгани таъкидланди. Бу салкам 30 минг доимий иш ўрни яратишни таъминлайди.\n· Бухоро вилояти туризм соҳасида катта салоҳиятга эга. 2021 йилгача хорижий сайёҳлар сонини 2 баробар кўпайтириш, туризм хизматлари тушумини 350 миллион долларга етказиш режалаштирилган.\n· Жорий йилда Бухоро шаҳридаги «Бухоро-палас», «Варахша» ва «Зарафшон» меҳмонхоналари реконструкция қилиниб, 32 та янги меҳмонхона, 9 та мотель ва 50 та меҳмон уйлари фойдаланишга топширилади. Натижада меҳмон ўрни 7 мингтага етиб, туристларни қабул қилиш имконияти қарийб 2 баробар кўпаяди.\n· Ғиждувон — Когон йўналишидаги 122 километр йўлни таъмирлаш, «Етти пир» зиёратгоҳлари ўртасида қулай ва замонавий транспорт қатновини йўлга қўйиш, халқаро ҳалол стандартини кенг жорий этиш бўйича ҳам ишлар олиб борилмоқда.\n· Мамлакатимиз инфратузилмасини яхшилаш учун Осиё инвестиция ва инфратузилмалар банки ҳамда бошқа халқаро молия институтларидан жами 3,1 миллиард доллардан зиёд маблағ жалб этиш чоралари кўрилмоқда.\n· Давлатимиз раҳбарининг 2018 йил 10 июлдаги қарорига мувофиқ вилоятнинг бешта туманида «Бухоро-агро» эркин иқтисодий зонаси ташкил этилган. Эркин иқтисодий зона учун 3 минг гектар ер ажратилган. Жорий йилда 598 гектар ерда 98 та лойиҳа амалга оширилади. Улар доирасида энергия тежамкор иссиқхоналар ташкил этилиб, маҳсулотларни сақлаш ва қадоқлаш учун экологик тоза қутилар ишлаб чиқариш йўлга қўйилади, 4 минг 300 дан ортиқ иш ўрни яратилади. Қўшни давлатларга 64 миллион долларлик маҳсулот экспорт қилинади.\n· Ғиждувон туманидаги «Парвоз Ҳумо Равнақ Транс» масъулияти чекланган жамияти томонидан 9 гектардан зиёд майдонда қисқа муддатда йирик лойиҳа — ип-йигирув корхонаси ташкил этилди.\n· Умумий қиймати 27 миллион АҚШ доллари бўлган фабрика учун Ипотека банк филиалидан ажратилган кредит эвазига Германия, Туркия, Швейцария, Япония ва Ҳиндистондан замонавий ускуналар харид қилинди. Масъулияти чекланган жамият ўз маблағи ҳисобидан бино ва иншоотларни қайта қуриб, реконструкция қилди.\n· Жорий йил январда ишга туширилган корхона йилига 9400 тонна маҳсулот ишлаб чиқариш, 5 миллион долларлик экспорт қилиш қувватига эга. Халқаро андозаларга мос сифатли маҳсулот ички бозорга ва хорижий буюртмачиларга етказиб берилмоқда. Қарийб 33 миллиард сўмлик ип-калава сотилиб, 1,1 миллион долларлик маҳсулот Россия, Туркия, Польша ва Молдовага экспорт қилинди. Айни пайтда корхона Туркияда савдо уйи ташкил этиб, маҳсулот экспорти бўйича хорижий шериклар билан музокаралар олиб бормоқда.\n· Бу лойиҳанинг биринчи босқичи бўлиб, иккинчи босқичда ишлаб чиқариш қуввати янада кенгайтирилиши, экспорт йилига 51 миллион долларга, иш ўринлари 1 минг 250 тага етказилиши режалаштирилган.


Олий суд бошпана олиш хуқуқини чекловчи Трампнинг фармонини кучда қолдирди\nМигранты в Мексике на пути к границе с США в январе 2019 года\nЧоршанба куни АҚШ Олий суди Трамп администрациясининг бошпана олиш масаласида муҳожирлар ҳуқуқларини чекловчи фармонни кучда қолдирди.\n"Биз йирик ғалаба қозондик", - дея ёзди Дональд Трамп ўзининг Твиттерида.\nПрезидент фармонига кўра, ўз мамлакатини тарк этиб бошқа биринчи мамлакатга келганларидан сўнг бошпана сўрамаган ва рад жавобини олган муҳожирларнинг илтимосларини АҚШ кўриб чиқмайди. Бу дегани АҚШга йўл олган Марказий Америка мамлакатларининг барчамигрантлари Мексика ҳудудидан ўтар экан, албатта Мексикадан бошпана сўрашлари керак бўлади.\nОлий суд ҳайъатининг тўққиз нафар аъзосидан атиги икки нафари очиқчасига Трамп фармойишига рози эмаслигини айтишди, қолган етти нафари ўз фикрларини очиқ айтишмади. Улардан бири Соня Сотомайор ўз фикрини қуйидагича билдирди: "Администрация яна таъқиб қилинаётган қочқинларни ҳимоя қилишга қаратилган кўп йиллик амалиётга қарши бўлган фармон қабул қилди. Бу вазиятда гап Ғарбий ярим шар аҳолисининг заиф қатламлари ҳақида бормоқда".\nБундан аввалроқ Калифорнияокруг судьясиадминистрация фармони конституцияга зид эканлиги борасида қарор қабул қилган ва унинг ҳаракатини умуммилий миқёсда вақтинча тўҳтатиб қўйган эди. Округ апелляция суди фармойиш бажарилишини бевосита ўз юрисдикциясида бўлган тўққизта штат доирасигача торайтирди, аммо иш биринчи инстанцияга қайтарилганида, тақиқлов географияси яна умуммиллий доирагача кенгайтирилди. Бош прокуратура Олий судга мурожаат қилиб юзага келган вазиятга аралашишни сўради ва Олий суд бу илтимосни бажарди.\nОқ уй биргина округ суди иш барча инстанциялар, жумладан якунида Олий судда кўриб чиқилмасдан ижроия хокимиятнинг фармойишини бутун мамлакат бўйлаб блоклаш ваколатига эга эканлигига мутлоқо қарши чиқмоқда.


Гуржистонлик чеченлар ўз ёшларининг ИДга қўшилиб кетишига қарши чиқмоқда\n07 май 2021, Тошкент вақти: 06:09\nГуржистоннинг Панкиси дарасида истиқомат қилувчи кистлар (чеченлар) расмий Тбилисидан маҳаллий ёшларнинг Суриядаги Исломий Давлат гуруҳига қўшилиб кетишига қарши амалий чоралар кўришни талаб қилди.\nОқсоқоллар Кенгаши талаби икки ўспирин йигит - 16 ёшли Муслим Куштанашвили ва 18 ёшли Рамзан Багакашвили – Сурияга ўтиш учун Туркияга йўл олгани хабар қилиниши ортидан янгради.\nCivil.ge веб саҳифасига кўра, икки ёш охирги марта Панкисида 2 апрель куни кўриниш берган.\nРамзан Багакашвили онасининг мухбирларга айтишича, полиция унга ўғлининг Тбилиси аэропортидан Туркияга парвоз қилганини маълум қилган.\nКейинроқ Рамзан оиласига СМС йўллаб, Туркияда эканини билдирган.\n“Коммерсант” газетасининг хабар беришича, кист оқсоқоллари гуржи расмийларидан Гуржистондаги чечен ёшларига ота-оналари изнисиз паспорт бермасликни сўраганлар.\nАммо Гуржистон Адлия вазирлигининг “Коммерсант”га маълум қилишича, бундай сиёсат самара бермайди.\n"Гуржистоннинг балоғатга етган ҳар қандай фуқароси паспорт олиш ҳуқуқига эга ва бунинг учун шахсни тасдиқловчи ҳужжат ёки туғилганлик ҳақидаги гувоҳномадан бошқа ҳеч қандай ҳужжат керак эмас,” деди вазирлик матбуот котиби.\n“Коммерсант” газетасига кўра, Гуржистон ва Туркия ўртасида мавжуд келишувга мувофиқ, Гуржистон фуқаролари шахсни тасдиқловчи электрон карталар билан Туркия чегараларидан ўта олади.\n“Коммерсант” мақоласидаги сарлавҳа (“Гуржистонда радикал исломчилар фаоллашди: Панкиси дарасида “Исломий Давлат” ёлловчиларини қидиришмоқда”) Панкисидаги чечен аҳолиси ҳақида Россия ва айрим ғарб матбуотида етакчилик қилаётган кайфиятни акс эттиради. Россия Панкисини Исломий жангариларни ёллаш ўчоғи сифатида тасвирлашга уриниб келади.\nРоссия матбуотининг бундай ёндашуви радикаллашувда қисман айбни Шимолий Кавказдаги гуруҳлардан Гуржистондаги хорижий гуруҳларга тўнкашга уриниш сифатида кўрилади. Зеро, кремлпараст чечен раҳбари Рамзан Қодиров Шимолий Кавказдаги радикал гуруҳларни бутунлай тор-мор этганини даъво қилади.\n“Панкиси дараси ИД ёлловчилари ўчоғи” мавзуси асли Панкисидан бўлган Суриядаги ИД амири Умар ал-Шишанийнинг танилиши ортидан янада долзарблашди.\nУмар ал-Шишаний Гуржистон армиясида хизмат қилган пайтида америкаликлар томонидан тайёргарликдан ўтказилган бўлиши мумкинлиги ҳақида рус матбуотида баъзи хабарлар тарқалди.\nУмар ал-Шишаний ижтимоий медиадан бутунлай йўқолиши ортидан унинг ҳалок этилгани ҳақида миш-мишлар кучайди.\nАммо ИДга хайрихоҳ бўлган интернет фойдаланувчилари унинг тирик эканини даъво қилади.\nАйни пайтда Панкиси ёшлари ИД ёлловчилари нишонига айланаётгани ҳақидаги хавотирлар ҳамон аригани йўқ.\nИДга қўшилаётганлар сони дарада ортмоқдами?\nҚора Денгиз ва Евросиё минтақалари бўйича таҳлилчи Майкл Хикари Сесиренинг айтишича, “Панкисида муаммо кучайиб бормоқда, деган тасаввур ҳақиқатан мавжуд."\n"Бироқ бу қисман Сурия ва Ироқда, хусусан, Кобани атрофидаги жангларда қурбон бўлган панкисиликларнинг кўплиги билан боғлиқ. Қурбонларнинг аксари ёшлар эди. Ҳалок бўлганлар ота-оналари одатда уларнинг фарзандлари жангарилар сафида жанг қилаётганидан умуман бехабар бўлишади. Аксинча, "ўғлим Туркияда ишлаяпти", деб ўйлашади. Панкисига машъум хабарлар оқимининг кучайиши Оқсоқоллар Кенгашини ҳукуматдан зудлик билан чоралар кўришни талаб қилишга ундагани шубҳасиз”, – дейди Сесире.\nАммо, унга кўра, ИД сафларига қўшилган кист ёшларининг аниқ сонини билиш қийин.\nИжтимоий медиада тарқалган хабарлардан Сурияда жанг қилаётган чеченларнинг Шимолий Кавказ билан бир қаторда Европадаги чечен диаспоралари, айниқса Австрия ва Германиядан келаётгани маълум бўлади.\nГуржистон ҳукумати, Оқсоқоллар Кенгаши талаб қилганидек, Панкисидан чиқиб кетаётган янги жангчиларни амалда тўхтатиб қолишга қодирми?\nСесирнинг айтишича, кист ёшларининг Сурияга йўл олаётганидан ҳатто ўз оилалари бехабар қолаётган экан, Тбилисига бу ишни бажариши амримаҳол.


12 май 2021, Тошкент вақти: 06:36\nТожикистонда бундан кейин одамларни Қуръон оятлари билан даволайдиган ва тумор ёзиб берадиган мулла-табиблар бундай фаолият учун лицензия олиш шарт бўлади. Расмийлар шу йўл билан лўттивоз муллалар пайини қирқмоқчи.\nТожикистон Дин ишлари ва урф-одатларни тартибга солиш қўмитаси Қуръон суралари ёрдамида одамларни даволайдиган мулла-табибларни рўйхатга олишни бошлади.\nБу ҳақда Озодликка Тожикистон Ислом уламолари кенгаши раиси Саидмукаррам Абдулқодирзода айтди.\nУламолар кенгаши раисига кўра, одамларни ҳар хил лўттивоз ва товламачи муллалардан ҳимоя қилиш мақсадида Қуръон оятлари ёрдамида даволовчи мулла-табибларни суҳбатдан ўтказиш керак:\n“Бундай одамларга лицензия беришдан олдин уларнинг Исломни қанчалик билиши хусусида суҳбат ўтказилади. Ҳозир Кенгашда бундай фаолият учун қандай одамларга рухсат бериш муҳокама қилинмоқда”, деди Саидмукаррам Абдулқодирзода.\nТожикистонлик таҳлилчиларнинг айтишларича, сўнгги пайтларда дуохонлик билан одамлар дарди ҳисобидан пул ишламоқчи бўлган чаламуллалар кўпайган ва уларнинг қурбони энг аввало соддадил кишилар бўлмоқда.\nСўнгги пайтларда Тожикистонда муллаларнинг Қуръон оятларини ўқиб туриб, мижозига шаҳвоний муносабат қилинаётгани ҳақида видеотасвирлар кўпайди.\nАна шундай ҳолатларни ҳисобга олиб, диний қўмитанинг Қуръон оятлари ёрдамида одамлардан жину шайтонларни қувиш билан шуғулланаётган муллаларни рўйхатга олиш тўғрисида қарор қилгани айтилади.\nДин ишлари қўмитасининг матбуот хизмати раҳбари Афшин Муқимовнинг айтишича, айни пайтда бу муллаларга лицензиянинг ким томонидан берилиши муҳокама қилинмоқда.\nАйни пайтда, Тожикистонда доривор гиёҳлар билан одамларни даволайдиган табибларга Соғлиқни сақлаш вазирлиги томонидан бир йиллик тўлови 60 АҚШ доллар бўлган лицензия берилади.\nМулла-табибларга эса бундай лицензиялар Тожикистон Ислом уламолари кенгаши томонидан берилиши кутилмоқда.\nБироқ, Қуръон оятлари билан одамларни даволовчи хатлонлик мулла Сафармад Гуловнинг айтишича, ҳақиқий муллалар ҳеч қачон касалдан бунча пул берасан деб талаб қилмайди:\n“Агар мен бемордан пул талаб қилсам, демак мен Қуръон оятларини сотаётган бўламан. Бу мусулмон учун ҳаром. Агар беморнинг ўзи кўнглидан чиқариб бир нарса берса бу бошқа гап. Агар шундай лицензия жорий қилинадиган бўлса, мен бу ишимни бутунлай тўхтатишимга тўғри келади”, деди Мулла Сафармад Гулов.


“Дунё ўзбеклари” почтасига Тойлоқ туман ҳокимлигидан расмий хат келди | ДУНЁ ЎЗБЕКЛАРИ | Mobile Version\n05/30/2019 Ismat Khushev Бош мақола\nТуманимиздаги фожиа ортидан\n“Озодлик” радиосининг савияси яна бир бор “бўй кўрсатди”\nТуманимизда содир бўлган ёш йигит билан боғлиқ фожиа бутун туман аҳли ва раҳбариятини қайғуга солди.\nБизни ўз жонига қасд қилган йигитнинг оиласи, етим қолган фарзандлари тақдири ўйлантираётган бир вақтда айрим оммавий ахборот воситалари ва ижтимоий тармоқ фойдаланувчилари воқеага бўҳтон қўшиб, шов-шув кўтариш, халқ ўртасида норозилик уруғини сепишга уринганига гувоҳ бўлиб, бундан қаттиқ афсусландик.\nЖумладан, “Озодлик” сайтида жонига қасд қилган йигитни “ноқонуний равишда қурилган дея топилган уйини бузиш учун келганларга норозилик сифатида ўзига ўт қўйган” деб баралла эълон қилишди. Бир неча марта ўша куни “кадастр ходимлари уйни бузиш учун келишган” дея айтиб ўтилибди.\nЭнг ачинарлиси, бирор бир оммавий ахборот воситаси бундай аянчли даъвони эълон қилишдан олдин туманимиз масъуллари билан боғланиб ҳам кўришгани йўқ. Афтидан, мақсад – ростми-ёлғонми шов-шувли ахборот тарқатиш. Биз бу каби сайтларда ҳеч иккиланмасдан на холислик ва на профессионаллик тариқча ҳам йўқлигига амин бўлдик.\nАгар озгина профессионаллик, ёки озгина малака етишганида “Озодлик” ходимлари архитектура ёхуд кадастр ходимлари уйни бузадиган орган эмаслигини, бу ходимлар фақат қонунчиликда кўзда тутилган ҳолатларни тушунтириш учун фуқаро олдига борганини фаҳмлаган бўларди. Яна бир факт шуки аслида ўз жонига қасд қилган фуқаронинг уйи бузилишга тушган ҳам эмас.\nАслида марҳум Д.Ш. томонидан 2018 йил 10 декабрда Ягона давлат ҳизматлари маркази орқали “Ноқонуний равишда ўзбошимчалик билан қурилган уй-жойига эгалик ҳуқуқини олиш учун, Ўзбекистон Республикаси Вазирлар Маҳкамасининг 2018 йил 21 июндаги 461-сонли “Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида”ги 2018 йил 20 апрелдаги ПФ-5421-сон фармони ижросини таъминлаш чора-тадбирлари тўғрисида”ги қарорига мувофиқ мурожаат қилган.\nАна шу ариза комиссия аъзолари томонидан ўрганиб чиқилиб,\nИЖОБИЙ ХУЛОСА БЕРИЛГАН.\nШундан сўнг фуқаро Д.Ш. номига Тойлоқ туман ҳокимининг 2019 йил 23-январдаги 247-Қ сонли қарори қабул қилинган эди.\nУшбу қарор асосида Д.Ш.нинг қурилиш ости 290.39 кв.метр жами 0.06 га ер майдонига эгалик қилиш ҳуқуқи эътироф этилган.\n“Озодлик” радиоси сайтида эса “ноқонуний равишда қурилган дея топилган уйини бузиш учун келганларга норозилик сифатида ўзига ўт қўйган” дея эълон қилмоқда. Юқорида айтилганидек, ижтимоий тармоқлар ҳам тарқатилган бу бўҳтонни кўчириб босмоқда.\nМодомики, фуқаронинг ўзбошимчалик билан қурилган уйига эгалик ҳуқуқи тикланган экан, уй бузилмас экан, нима сабабдан у ўз жонига қасд қилди? Масаланинг энг оғриқли томони шу. Д.Ш. эгалик ҳуқуқи берилган уйига қўшимча равишда ерни эгаллаб олгани аниқланган. Бундай ҳолатлар аслида бугун оз эмас. Гарчи бир неча сотих бўлса-да аслида халқнинг мулки бу ерлар. Унинг қачон эгалланганини аэрокосмик фотосуратлардан ҳам билиш мумкин.\n27.04.2013 йилда олинган аэрокосмик фото суръат.\n10.07.2018 йилда олинган аэрокосмик фото суръат.\n16.02.2019 йилда олинган аэрокосмик фото суръат.\nКўплаб учраётган бу каби ҳолатларнинг қонун меъёрларига тўғри келмаслиги фуқароларга тушунтирилмоқда.\nЖумладан, ўз жонига қасд қилган Д.Ш. билан бир кўчада яшовчи қатор фуқаролар билан ҳам шу ҳолат кузатилган ва уларга ҳам тушунтирилган, огоҳлантириш берилган эди.\nВоқеадан бир неча кун олдин фуқаро Д.Ш. мазкур муаммо юзасидан Ўзбекистон Республикаси Президентининг Виртуал қабулхонасига мурожаат қилган эди. Фожиа содир бўлган куни юқоридаги муражаатни ўрганиш учун Тойлоқ туман архитектура ва қурилиш бўлими ҳамда Тойлоқ туман “Ермулккадастр” ДК бўлими мутахассислари, маҳалла вакили ҳамда гувоҳлар иштирокида фуқаро олдига боришган.\nБу эса “уйни бузиш учун” дея талқин этилди. Аслида фуқарога уйи учун аллақачон эгалик ҳуқуқи тиклангани, гап фақат яқинда эгалланган қўшимча ер ҳақида кетаётгани ва асосийси у ерга бузиш билан шуғулланувчи ташкилот вакилларининг ўзи ҳеч қачон бормагани ёритилмади.\nҲар қандай ҳолатда ҳам туман раҳбарияти бўлган воқеадан чуқур афсусда. Д.Ш.нинг оиласи ҳам ҳокимлик эътиборидан четда қолмайди.\nТуманимиз бошига тушган воқеадан ўз манфаати учун фойдаланган, воқеани бутунлай тескари тасвирлаган оммавий ахборот воситалари ва ижтимоий тармоқ фойдаланувчиларига эса озгина савия тилаган бўлардик.


Британиялик денгизчилар озод этилади\nЭрон президенти Маҳмуд Аҳмадийнажот 23 март куни Форс кўрфазида Эрон ҳарбийлари томонидан қўлга олинган британиялик 15 денгизчи озод қилинишига ваъда берди.\n“Эрон халқи ва Ислом республикаси ҳукумати бу ҳарбийларни судлашга тўла ҳуқуқи бўлган ҳолда уларни авф этади ва британияликларга тортиқ тариқасида озод қилади”, - деди Эрон раҳбари.\nШу ўринда муаммонинг бирдан ҳал бўлиб қолиши арафасидаги гапларга тўхталиб ўтсак.\n4 апрель куни қилган чиқишида Эрон парламенти раиси Ғулом Али Ҳадад Одил британиялик денгизчилар билан боғлиқ можарога тўхталиб, масалани ҳал қилиш йўлида Британия томони “мутаносиб ҳаракатларни амалга оширгани”ни билдирди.\nУнинг бу баёнотини икки томон ўртасидаги даҳанаки жанг шиддатининг бироз пасайишидан дарак, деб қабул қилиш мумкин эди.\nПарламент раиси расмий Лондоннинг бевосита музокаралар ўтказиш эҳтимоли тўғрисидаги сўнгги баёнотини олқишлади ва буни “оҳангнинг ўзгариши”, деб баҳолади.\nПокистонга жўнаб кетиш олдидан мазкур масалага тўхталган Ҳадад Одил Буюк Британиянинг сўнгги кунлардаги баёнотлари ва ҳаракатларини “музокараларга мойиллик”, деб тушунишини таъкидлади.\nГап шундаки, Буюк Британия ҳукуматининг 3 апрель кунги баёнотида можаро юзасидан Лондон ва Теҳрон ўртасида, жумладан, Эрон олий хавфсизлик кенгаши раиси Али Ларижоний билан бевосита музокаралар ўтказилгани хабар қилинган.\nИРНА ахборот агентлигининг 4 апрель кунги хабарига қараганда, Али Ларижоний билан Тони Блэрнинг ташқи сиёсат бўйича бош маслаҳатчиси Нейжел Шейнвальд сўзлашув ўтказган.\nАйни пайтда британиялик 15 денгизчи тасвирга туширилган видеолавҳалар мазмуни ҳам ўзгарган.\n3 апрель куни намойиш қилинган лавҳаларда улар спорт кийимида шахмат ўйнаб ўтиргани тасвирланган. Аввалги лавҳаларда эса улар кўрфазнинг Эронга тегишли қисмини “бузиб кирганини тан олган” эди.\nДенгизчилар билан боғлиқ можаро ядровий дастури билан боғлиқ равишда Эрон билан Ғарб ўртасидаги зиддият авжига чиққан кунларга тўғри келди.\nАҚШ президенти Жорж Буш январь ойида Ироқ шимолида исёнчиларга кўмаклашаётганликда гумон қилиниб қўлга олинган эронлик беш киши эвазига британиялик денгизчиларни озод қилиш тўғрисидаги Эрон таклифини қабул қилиб бўлмаслигини билдирди.\n“Денгизчиларнинг Эрон томонидан ушлаб турилишини оқлаб бўлмайди ва мен Блэр ҳукуматининг мазкур масалани тинчлик билан ҳал қилишга уринаётганини қўллаб-қувватлайман. Биз Буюк Британия ҳукумати билан фикр алмашиб турибмиз. Мен, шунингдек, Буюк Британия бош вазирининг гаровга олинганлар масаласида савдолашиб ўтириш ўринсиз экани тўғрисидаги баёнотини қатъиян қувватлайман”, - деди Жорж Буш.\nЭрон матбуотида 4 апрель куни пайдо бўлган хабарларга кўра, Теҳрон вакилига АҚШ кучлари қўлида сақланаётган беш эронлик билан учрашишга рухсат берилиши кутилмоқда. Бироқ бу хабарни на Ироқ ҳукумати ва на АҚШ қўмондонлиги тасдиқлади.\nИкки томон ўртасидаги даҳанаки жанг шиддати бироз пасайганига қарамай, Буюк Британия ташқи ишлар вазири Маргарет Беккетт денгизчиларнинг тез орада озод этилишига умид қилишга эртароқ, деган фикрни билдирди.\nЛекин бу фикр билдирилганидан кўп ўтмаёқ Эрон раҳбари британиялик денгизчиларнинг озод қилинишини эълон қилди.\nБуюк Британия расмийларининг айтишича, британиялик 15 денгизчи Форс кўрфазида контрабандага қарши одатий амалиёт билан банд бўлган. Эрон расмийларининг таъкидлашларича эса денгизчилар кўрфазнинг Эронга қарашли қисмига бостириб кирган.


Иқтисодий тадқиқотлар ва ислоҳотлар маркази таҳлиллари шуни кўрсатдики, ноябр ойида маҳаллий автомобил бозорида сотиш талабни сақлаб қолди, бу эса юқори фаоллик тенденциясини давом эттирди.\n2021 йил ноябрь ойида республикада автомобил олди-сотдиси бўйича битимлари сони фаолликнинг ўсиш тенденциясини сақлаб қолди. Шундай қилиб, жорий йилнинг октябрь ойига қадар савдолар бироз пасайганига (2,7%) қарамай, жорий йилнинг сентябрь ойига нисбатан ўсиш 29% ни ташкил этди.\nШу билан бирга, 2020 йилнинг ноябрь ойига нисбатан маҳаллий автомобил бозорига бўлган талаб ўртача 8,8 фоизга, 2019 йилнинг шу даврига нисбатан 18,2 фоизга кескин ўзсиш кузатилди.\n2021 йил январ-ноябрь ойларида 7,8 трлн сўм автокредитлар берилган. Бу 2020 йилдаги кўрсаткичга нисбатан 40 фоизга ошган (2020 йилда 5,6 трлн сўм).\nҲудудлар кесимида асосий ўсиш Бухоро вилояти (114 фоиз) ва Тошкент шаҳрига (2,4 марта) тўғри келади.\nБирламчи автомобил бозорида чиплар билан боғлиқ вазият қийинлигича қолмоқда. Микрочипларнинг етишмаслиги, унинг оқибатларида машиналар етишмовчилиги ва ускуналарнинг ўзгаришини келтириб чиқаради. Шу билан бирга, янги автомобиллар сегменти ортидан иккиламчи бозорда нархлар ошиб бормоқда.\nҲудудлар кесимида энг юқори ўсиш суръатлари Қашқадарё (12,1 фоиз), Хоразм (10,5 фоиз) вилоятлари ва Қорақалпоғистонда (6,3 фоиз) қайд этилди. Наманган (17,1 фоиз), Фарғона (14,9 фоиз), Сурхондарё (14,4 фоиз) ва Навоий (10 фоиз) вилоятларида автомобиллар хариди камайди.\n2021 йил ноябрь ойида 17,4 минг дона янги енгил автомобиллар давлат рўйхатидан ўтказилди (октябрь ойига нисбатан камайиш – 5,9 фоиз). Шундан, 1 270 донаси (7,3 фоизи) чет элда ишлаб чиқарилган автомобиллар ҳисобланади.\nУмуман, январь-ноябрь ойларида республика бўйича 169,7 минг дона янги енгил автомобиллар давлат рўйхатидан ўтказилди.


..:: ISLOM.UZ ::.. - Бирорта мазҳабга боғлиқ бўлмасдан амал қилишнинг ҳукми\nСавол: Билими йўқ бир кимса имомлардан бирортасига тақлид қилишни ўзига лозим тутмайди. Балки ўз эътиқодича, ҳар бир олимни муқтадо ва пешво деб билади. У ўз давридаги тақводор ва диндор олимнинг айтганига қараб амал қилади. Бирорта мазҳабга боғлиқ бўлмасдан, бирортасига тақлид қилмасдан бу хилда амал қилишнинг ҳукми нима?\nЖавоб: Қадимги ва ҳозирги уламолар муайян мазҳабга боғлиқ бўлиш лозимлиги борасида ихтилоф қилиб келадилар. Айрим олимлар муайян мазҳабга тақлид қилиш вожиблигини айтганлар. Аллома Маҳаллий Шофеъий «Жамъул жавомеъ» номли шарҳида ёзганлар:\n«Оми одамга ва ижтиҳод мартабасига етмаган кишига мужтаҳидларнинг мазҳаблари ичидан ўзи бошқасидан кўра устунроқ ёки тенг деб эътиқод қилган бирорта муайян мазҳабни лозим тутиши вожиб бўлади. Амалда ўша мазҳаб устун бўлмаса ҳам майли. Ихтиёр қилинган гап мана шудир».\nИмом Камолиддин ибн Ҳумом «Таҳрирул усул» асарида бундай деган:\n«Имом (муаллиф) авомларнинг таниқли саҳобалар ва улардан кейинги илмларни ажратиб, тартиб бериб чиққанларга эргашишдан ман қилинганлиги тўғрисида ижмоъни нақл қилган. Айрим кейинги давр уламолари тўрт имомдан бошқасига тақлид қилишни ман қилганлари зикр қилинган. Бу уларнинг мазҳаб тузишлари, масалаларни қайд қилишлари ҳозиргача бирорта бошқа мазҳабларда содир бўлмагани учундир».\nАйрим уламоларнинг ихтиёр қилгани эса – муайян мазҳабга тақлид қилиш зарур эмас. Ҳар кимнинг ўзи хоҳлаган мазҳабига амал қилиши ихтиёрийдир. Бироқ шарт шуки, бирор мазҳабни паст санамасин, ўзи амал қилаётган мазҳабга таассуб қилмасин. Агар тўрт мазҳабдан бирортасига таассуб қилса ёки бирортасини ҳақорат қилса, унга таъзир бериш вожибдир.\nЗулманосиб шайх Ибн Ҳожиб «Мухтасарул Усул»да бундай деб келтиради:\n«Уламоларнинг иттифоқига кўра, мужтаҳидга тақлид қилгандан сўнг унинг гапидан қайтиб бўлмайди. Бошқа ҳукмга кўра эса, унинг жоизлиги ихтиёр қилинган. Бизнингча, бундай воқеанинг юз бериши қатъийдир, буни ҳеч ким инкор қилмаган. Агар бирорта муайян мазҳабни, масалан, Моликий ёки Шофеъий мазҳаби кабини ўзига лозим тутса, учинчи мазҳаб аввалгиси каби бўлади». ???\nДин имомларининг суянчиғи Қози Иззул милла вад-дин (миллат ва диннинг иззати) мазкур асарнинг шарҳида ёзади:\n«Агар оми одам бир масаланинг ҳукмида бирор мужтаҳиднинг гапига амал қилса, ундан бошқа ҳукмга қайтиши тўғри эмас. Бунга уламолар иттифоқ қилганлар. Аммо бошқа бир масаланинг ҳукмида бошқа мазҳаб ҳукмига тақлид қилиши жоиз бўлади, дейилган. Саҳобалар ва бошқалар даврида бундай воқеа юз бергани учун бунинг жоизлиги ихтиёр қилинган. Чунки одамлар ҳар бир асрда ўзлари хоҳлаган муфтийларидан фатво сўраб келганлар. Ҳаммалари бир муайян муфтийни лозим тутмаганлар. Бу ҳолат кенг тарқаб, авлоддан-авлодга ўтиб келмоқда.\nМуайян бир мазҳабни лозим тутиш ёки лозим тутмаслик борасида уч хил қараш бор:\nқатъий бировини лозим тутиш;\nқатъий бировини лозим тутмаслик\nхудди ўзи лозим тутмаган биринчиси кабидир.\nАгар бирор воқеа юз берса, бу борада бир мазҳабнинг ҳукмига эргашса, ундан қайтиб, (бошқа мазҳабга эргашиб) бўлмайди. Бундан бошқа масалаларда эса хоҳлаганига эргашиши мумкин».\nМуҳиббуллоҳ ибн Абдушшакур Ҳиндийнинг «Мусалламус-субут» китобида ва унинг шарҳида Валиюллоҳ Лакнавий бундай деб ёзганлар:\n«Кўпчилик олимларнинг фикрича, илмда афзалроқ олим бор бўлса-да, ундан афзал бўлмаган олимга ҳам тақлид қилиш жоиздир. Бу фикрни аксар ҳанбалийлар ёқлаганлар. Уни Ибн Ҳожиб ихтиёр қилган, муаллиф ҳам уларга эргашган. Имом Аҳмаддан ҳикоя қилинишича, у киши «Устун фикрга назар солиш вожиб бўлади», деган. Имомийлар мазҳаби ҳам шуни ихтиёр қилгандир. Муқаллид (бирор масала бўйича) ўзи тақлид қилмаётган мазҳабга тақлид қила оладими? Амал қилмаётган масаласида ёки ўзи ихтиёр қилган ҳукмдан бошқасида тақлид қила олади, агар ўзи фатво сўраган олимнинг фатвосига қаноатланадиган бўлса. Саҳобалар даврининг барчасида фатво сўровчилар бир сафар бирор мужтаҳидга эргашса, бошқа сафар бошқа мужтаҳиднинг сўзига амал қилаверганлар.\n«Муайян бир мазҳабни лозим тутган одам унда доим қолиши керакми?» деган саволга «Қолиши керак», деб жавоб берилган. Ҳатто айрим такаллуф қилувчилар: «Ҳанафий одам ўз имомининг мазҳабини тарк қилса, унга таъзир берилади», деганлар. Ҳақиқат шуки, ушбу гапнинг асло далили йўқ. Бу ҳолда одам ўзича шариат қилиб олган бўлади. Мазҳабида доим қолиши шарт эмас, дейилган. «Тайсир шарҳут-таҳрир»да буни энг тўғри фикр дейилган. Чунки фақат Аллоҳ таолонинг Ўзи вожиб қилган нарсаларгина вожиб бўлади. Хуллас, муайян мазҳабга тақлид қилиш вожиб бўлмайди, бошқасига ўтиш жоиз бўлади. Лекин унинг бу иши улуғ мужтаҳидларни менсимаслик ёки ҳою ҳаваси учун бўлмаслиги лозим».\nШунингдек, баҳрул улум (илмлар денгизи) Мавлоно Абдулвалий «Мусалламус-субут»нинг ва «Таҳрир»нинг шарҳида муайян мазҳабга тақлид қилиш шаръан вожиб эмаслигини ҳақиқат, деганлар.\nБу бобдаги таҳқиқ шуки, авомларни бу хилдаги масалалардан узоқ тутиш лозим. Хусусан, бизнинг замондаги авомларга билдирмаслик керак. Уларнинг бирор мазҳабга тақлид қилишдан ўзга чоралари йўқ. Агар фаразан, улар ўз хоҳишларича турли мазҳабларни ихтиёр қилаверадиган бўлсалар, динда фитналар юз беради, тил таъналарни чиқаради, улуғ имомларни ҳақорат қилишлар пайдо бўлади. Айниқса имоми Аъзам Абу Ҳанифа ва бошқалар ҳақида шундай дейдилар: «Бизнинг мазҳаблар билан ишимиз йўқ. Бизга Аллоҳнинг Китоби ва Расулуллоҳ соллаллоҳу алайҳи васалламнинг суннатлари кифоядир».\nУлар мазҳабларга тақлид қилиш далилларга тақлид қилишнинг айнан ўзи эканини билмайдилар. Аллоҳ жалла ва аълонинг мана бу ояти каримаси бунга адолатли шоҳиддир:\n«Агар билмайдиган бўлсангиз, зикр аҳлидан сўранг» (Наҳл сураси, 43-оят).\nБир одам билимсиз бир олимни муқтадо қилиб, унга суянадиган бўлса, гарчи ўтган имомлар ундан кўра тақводорроқ бўлса ҳам, унинг учун шу олим афзал ҳисобланади. Демак, ўтган имомларга тақлид қилиш ўрнига ўша олимга тақлид қилишни афзал деб ҳисоблайдиган бўлса, бу яхши бўлмаган устунликдир.\nАллома Фахриддин Зайлаъий «Шарҳу Канзуд-дақоиқ»да, шайхул ислом Бадриддин Айний ва бошқалар аниқ қилиб ёзганлар:\n«Ҳукмлар замонлар ўзгариши ила алмашиб боради».\nБунга гувоҳ сифатиди Абу Довуд ҳазрати Оиша розияллоҳу анҳодан ривоят қилган қуйидаги жумла келтирилган:\n«Агар хотинлар пайдо қилган нарсаларни Расулуллоҳ соллаллоҳу алайҳи васаллам кўрганларида эди, худди Бану Исроилнинг хотинлари ман қилинганидек, уларни масжидлардан ман қилган бўлардилар».\nШу сабабдан «Ҳидоя»нинг соҳиби ва Шамсул аимма (Имомлар қуёши) Сарахсий, балки жумла ҳанафий ва шофеъий фақиҳлар бир неча ўринда масалаларни ёритганларидан сўнг бундай деб ёзганлар:\n«Лекин бу одамларга фатво берилмайдиган масалалардандир!»\nФиқҳ китобларига назар солиб юрувчига бу иш махфий эмас. Демак, муҳаққиқ олимлар наздида муайян мазҳабни ихтиёр қилишнинг вожиб эмаслиги ҳақидаги равшан фикр бўлса-да, бироқ замонамиздаги авомлар учун ихтиёр қилинган фатво – «Муайян мазҳабга тақлид қилиш вожиб ёки мустаҳсан», дейишдир. Чунончи, бу айрим олимларнинг фикри ҳамдир. Авомларни ушбу мазҳаб борасида ихтиёрли бўлиш ишидан ҳаргиз, ҳаргиз хабардор қилмаслик керак. Моҳир олим, мутаассибликдан холи диндор ва тақводор бўлса, ўзининг ихтиёридаги мазҳабни тутавериши албатта афзал ва яхшироқдир.\nОрифи раббоний Абдулваҳҳоб Шаҳроний «Мезон»да ёзадилар:\n«Бирор инсон Саййидим Али Хавоссдан ҳозирда муайян мазҳабга тақлид қилиш борасида, унинг вожиб ёки вожиб эмаслиги ҳақида сўрайдиган бўлса, унга айтар эдилар: «Шариатнинг айни шоҳидликларига етмасанг, сенга бирорта мазҳабга тақлид қилиш вожиб бўлади. Жами мазҳабларнинг бир-бирига муттасил (узвий боғлиқ) эканини кўрадиган бўлганингда эса, сенга тақлид вожиб бўлмайди».\nШоҳ Валиюллоҳ Деҳлавий «Ҳужжатуллоҳул болиға»да шундай ёзади:\n«Албатта, ушбу девон тузилиб, таҳрир қилинган тўрт мазҳабга эргашиш жоиз эканига уммат ёки унинг эътимод қилинадиганлари шу кунгача ижмоъ қилиб келишмоқда. Албатта, бунинг фойдаси очиқ-ойдиндир. Хусусан, ҳимматларимиз сустлашган, нафслар ҳавога берилган ва ҳар бир раъй эгаси ўз раъйига маҳлиё бўлган ушбу кунларимизда. Ибн Ҳазмнинг «тақлид ҳаром» деган гапи хатодир».\nЯна Самҳудийнинг «Иқдул фарийд фий аҳкомит-тақлид»да қайд қилган:\n«Билгинки, ушбу тўрт мазҳабни ушлашда катта масолиҳил мурсала бор. Улардан юз ўгиришда эса катта фасод – бузуқликлар бор. Биз сенга бунинг бир неча жиҳатларини баён қиламиз:\nБиринчидан, уммат шариатни танишда ўтган олимларга суянишга ижмоъ қилиб келганлар. Демак, тобеъинлар саҳобаларга суянганлар, табаъа тобеъинлар эса тобеъинларга суянганлар. Шунингдек, ҳар бир табақадаги олимлар ўзларидан олдингиларга суянганлар. Қабул қилиш мана шу ишнинг яхши эканига далолат қилади. ??? Агар ўтган олимларнинг гапларига суяниш аниқ бўлса, уларнинг суянилаётган гаплари саҳиҳ иснод билан ривоят қилинган бўлмоғи лозим ёки машҳур китобларда битилган бўлмоғи керак. Ушбу тўртта мазҳабдан бошқа ҳеч бир мазҳаб бу хилда эмас.\nИккинчидан, Расулуллоҳ соллаллоҳу алайҳи васаллам марҳамат қилганлар: «Ўзингизга катта жамоани – саводи аъзамни лозим тутинг!»\nҲақ мазҳаблардан фақат мана шу тўрттаси қолган экан, демак, уларга эргашиш саводи аъзамга эргашиш демакдир».\nЯна «Инсоф фий баяни сабабил ихтилоф»да шундай дейилган:\n«Одамлар аввалги ва иккинчи юз йилликларда муайян мазҳабга тақлид қилишда жамланмаган эдилар. Иккинчи юз йилликдан сўнг одамлардан мазҳаблашув юз берди. Муайян мужтаҳиднинг мазҳабига суянмайдиган кимсалар жуда оз эди. Бу нарса ушбу даврда вожиб бўлганди.\nАгар «Қандай қилиб бирор нарса бир замонда вожиб бўлади-ю, бошқа бир замонда вожиб бўлмайди? Ахир шариат битта бўлса», деб сўралса, мен жавоб бераман:\n«Аслида тафсилий далиллардан фаръий ҳукмларни таниб, чиқара оладиган кимсага тақлид қилиш вожибдир. Бунга ҳақиқат аҳли ижмоъ қилган. Агар турли йўллар вожиб бўладиган бўлса, тайин қилмасдан, йўллардан бирини таҳсил қилиш вожиб бўлиб қолади. Агар битта йўл бўлса, ўша йўлни махсус муайян қилинади. Чунончи, салафи солиҳлар ҳадисларни ёзмас эдилар. Сўнг бизнинг давримизда ҳадисларни ёзиб олиш вожиб бўлиб қолди. Чунки ҳадис ривоятида ушбу китобларни танишдан бошқа йўл қолмади. Ўтганлар наҳв-сарф ва луғат билан ҳам машғул бўлмаганлар. Чунки уларнинг тиллари арабча эди. Сўнг бизнинг кунларга келиб, уларни ўрганиш вожиб бўлди. Демак, Ҳиндистон ва Мовароуннаҳр шаҳарларида шофеъийларнинг ҳам, ҳанбалийларнинг ҳам, моликийларнинг ҳам мазҳаби йўқ, ушбу мазҳаб китоблари ҳам топилмайди. Шунинг учун ушбу шаҳарларда яшовчи билимсиз инсонга Абу Ҳанифа мазҳабига тақлид қилмоғи вожиб бўлади. Унга ўз мазҳабидан чиқиши ҳаром бўлади. Ҳарамайнда яшаган кимсага ундай эмас. Чунки у ерда жами мазҳабларни топиш имконияти бор».\nГапнинг хулосаси шуки, билимсиз кимса бирор мазҳабни лозим тутмайдиган бўлса, тақводор бир олимнинг гапига амал қилсин. Шарт шуки, ўша билимсиз динни енгил санашдан, мужтаҳид имомларга таъна қилишдан ва бошқа шунга ўхшаш беодобликлардан холи бўлиши керак. Шунингдек, у суянаётган олимнинг масалаларни таҳқиқ қилиш бобида тўлиқ маҳорати бўлсин. Унда ҳам таассуб асари бўлмасин, унинг тилидан мужтаҳид олимларга таъна қилиш содир бўлмасин. Шу суратда ўша кимса муайян мазҳабни лозим тутмаслик бобида ихтиёрлидир. Лекин бизнинг давримизда на бундай диндор олим ва на бундай билимсиз тақводор учрайди. Иншааллоҳ, бундайлар ҳам учраб қолар...\nВаллоҳу аълам бис-савоб ва ҳува аъламу бил-Китоб!\nАбдулҳай Лакнавий. «Мажмуатул фатово». 1-жилд. – Лакнав: Юсуфий, 1907. – Б. 22-25.\nТаржимон: Ҳамидуллоҳ Беруний\nИлова: Ушбу савол-жавоб матнида келган «Муайян мазҳабга тақлид қилиш зарур эмас» деган маънодаги гапларнинг барчасида «ижтиҳод даражасига етган киши учун» деган шарт бор. Чунки мазкур фиқҳда мужтаҳидлик даражасига етган кишилар ўзлари ижтиҳод қилишлари зарурлиги борасида ҳеч ким ихтилоф қилмаган. Аммо бемазҳаблар ушбу қайдни доимо «эсдан чиқариб» қўядилар.\nШайх Абдулҳай Лакнавий раҳматуллоҳи алайҳининг давридан бизнинг давримизгача кўп вақт ўтди. Бу вақт ичида одамларнинг диний илмлари яна ҳам саёзлашди. Юқори савиядаги олимлар яна ҳам озайди. Араб бўлмаган мусулмонларнинг, айниқса омма мусулмонларнинг диний илмни ўзлаштириши яна ҳам қийинлашди. Кўпчилик ҳатто Фотиҳа сурасининг маъносини ҳам тўлиқроқ билмайдиган даражага тушди. Ана шундай вазиятда, фиқҳий мазҳаблар бидъатдир, ҳар ким ўзи ижтиҳод қилиши керак, деган гапни айтиш заррача ақли бор одамга тўғри келмай қолди. Аммо минг афсуски, айни шу гапни тинмай такрорлайдиган, ёзадиган, интернетда жар соладиган «ақллилар» топилиб турибди. Уларнинг «ақли»га қойил қолмай иложимиз йўқ.


АРМ ХАРАЖАТЛАРИ СМЕТАСИДА КИТОБ ВА ГАЗЕТАЛАР УЧУН МАБЛАҒ АЖРАТИЛМАГАН\nЖараён 05.04.2019 220\nЎзбекистон "Миллий тикланиш" демократик партиясининг Олий Мажлис Қонунчилик палатасидаги фракцияси аъзолари Ўрол Ҳайитов ва Дилфуза Жалилова вилоятимизнинг бир қатор туманларида бўлиб, аҳоли билан юзма-юз мулоқот ўтказишди.\nУчрашувлар давомида аҳолини ўйлантираётган қатор масалалар, муаммолар ўртага ташланди. Шу билан бир қаторда, ҳудудлардаги ахборот-ресурс марказлари фаолияти ўрганилди.\nТаъкидлаш жоизки, ёшларнинг китобга меҳрини ошириш, бунинг учун уларга етарли шарт-шароитларни яратишда ахборот-ресурс марказларининг ўрни катта. Аммо бугунги ёшлар, аҳоли ушбу марказлардан ўзи излаган адабиётлар, нашрларни топа олаяптими? Бундай марказларда муштарийларнинг китоб ва газеталар мутолаа қилишлари, компьютердан, интернетдан фойдаланиб, ўзларини қизиқтирган маълумотларни топа олиши учун зарур шарт-шароитлар яратилганми?\nИшчи гуруҳ томонидан Миришкор тумани ахборот-ресурс марказида ўтказилган ўрганиш жараёнида бу борада бир қанча ижобий жиҳатлар кўзга ташланди. Мисол учун, марказга ҳар куни ўртача 25-30 нафар китобхон мурожаат этади, ўзларига керакли китобларни олиб ўқийди. Марказ ходимлари туманда ўтказилган турли кўрик-танловлар, байрам ва тадбирларда фаол иштирок этиб, китобхонликни тарғиб қилиб келишмоқда. Фойдаланувчилар сонини ошириш мақсадида аҳоли гавжум бўладиган масканлар, маҳаллалар ҳамда 50 нафардан ортиқ ходими бўлган корхона, ташкилот ва муассасаларда мунтазам равишда китоб кўргазмалари, ярмаркалари, тарғибот тадбирлари ўтказиб келинаяпти.\nАммо муаммолар, камчиликлар ҳам йўқ эмас. Мисол учун, туман ахборот-ресурс маркази ўз биносига эга эмас. У ҳудуддаги 1-мактаб биносида жойлашган. Алоҳида ўқув зали йўқ, заруратга кўра фойдаланувчилар компьютер хонасида китоб мутолаа қилишмоқда.\nАчинарли томони, 2007 йилдан ҳозирги кунгача, яъни 12 йилдан ортиқ вақт мобайнида ахборот-ресурс марказининг харажатлари сметасида китоблар фондини бойитиш, матбуот нашрларига обуна бўлишга маблағ ажратилмаган. Натижада яқин йиллар ичида бирор-бир янги китоб сотиб олинмаган ва матбуот нашрлари тўпламлари мавжуд эмас. Мактабнинг жиҳозларидан фойдаланиб келаётган марказнинг моддий-техник базаси аҳволи ҳам аянчли ҳолатда.\nЎйлаймизки, туман ҳокимлиги, мутасадди ташкилотлар бу ҳолатга эътибор қаратишади ва ахборот-ресурс марказида аҳвол ўнгланади.\nИшчи гуруҳ томонидан ахборот-ресурс марказлари фаолиятини ўрганиш давом этмоқда.\nСуратда: ишчи гуруҳ фаолиятидан лавҳа.


Ўзбекистон 17:26 / 19.02.2020 9848\nҚулайлик, сифатли ва тезкор хизмат ҳамда шинам интерьер дизайн. Банк – молия соҳасида ўттиз йиллик тажрибага эга Туронбанк томонидан Республиканинг барча туман ва шаҳарларида янгидан ташкил этилаётган замонавий қиёфадаги “Банк хизматлари офис”ларига мана шундай таъриф бериш мумкин. Ривожланиб бораётган бозор иқтисодиёти шароитига тайёр бўлган мазкур офислар, аҳолининг ҳар қандай талабига тўлиқ жавоб бериб, вақт ва маблағнинг ортиқча сарфланишига чек қўйиши билан аҳамиятлидир.\nҲозирга қадар халқ хизматига шундай офисларнинг 20 таси топширилган бўлса, куни кеча уларнинг сафига яна 4 таси қўшилди. Яъни Шаҳрисабзда “Оқ сарой”, Тошкент вилоятида “Бекобод”, Тошкент шаҳрида эса “Чўпон-ота” ва “Форобий” номи остидаги офислар иш бошлади. Аҳамиятлиси, уларнинг барчаси деҳқон бозорлари, давлат ва хўжалик ташкилотлари, таълим муассасалари каби аҳоли гавжум ҳудудларда жойлашгандир. Сабаби, мазкур офислар орқали фуқаролар кенг кўламли молиявий ва консалтинг хизматларини олишлари, ҳисоб рақам ва пластик карталар очишлари, кредит олиш учун ариза беришлари, омонатларни расмийлаштиришлари, барча турдаги тўловлар ҳамда халқаро пул ўтказмаларини амалга оширишлари мумкин. Замонавий банкомат ва инфокиосклар эса 24/7 режимида уларга яқиндан кўмак беради. Шунингдек, банк операцияларини рақамлаштириш орқали «Face ID» технологияси асосида мижозларни автоматик идентификациялаш тизими ҳам жорий этилган.\nБундан ташқари, айтишларича Туронбанк ушбу офисларнинг янги мижозлари учун махсус “Markaz” номли тариф режасини ҳам ишлаб чиқиб, “дебет” айланмадан ундириладиган хизмат ҳақини ҳам бир йил давомида бепул этиб белгилабди. Бу эса жуда яхши имконият.


Қизми ёки ўғил: Дилсўз тўртинчи бор она бўлди - ShouBiz.uz\nЯнгиликлар 13:58 | 4.4.22\nҚизми ёки ўғил: Дилсўз тўртинчи бор она бўлди\nУлар фарзандига қандай исм қўйгани маълум бўлди\n«Ниҳол» мукофоти совриндори Дилсўз тўртинчи фарзандини дунёга келтирди.\nАсл исми Гўзал Жуманиёзова бўлган Дилсўз 4 апрель, душанба куни фарзандли бўлди. Бу ҳақда хонанда ўз саҳифасида маълум қилди. Унинг сўзларига кўра, тўртинчи фарзандига Муҳаммад Усмон деб исм қўйишган. Дилсўзнинг барча дугоналари уни яна бир оналик мақоми билан қутлаган.


11:50, 03.11.2014 // 34124\nНосвой таркиби дунёда биринчи марта ўрганиб чиқилди\nШвециялик олимлар дунёда биринчи бўлиб носвой таркибини аниқлади. Бу ҳақда Tengrinews.kz хабар бермоқда.\nНашрнинг эслатишича, аввалроқ Қозоғистон олимлари шу пайтгача таркиби ўрганилмаган ушбу маҳсулотни тўлиқ таҳлил қилмоқчи бўлган. Бироқ бу ердаги лабораториялар бундай экспертиза ўтказиш учун яроқсиз бўлиб чиққани туфайли Қозоғистондан сотиб олинган носвой намунаси Стокгольмдаги Жаҳон соғлиқни сақлаш лабораториясига жўнатилди.\nШвеция олимлари ушбу носвойда хром, никель, кадмий, қўрғошин ва маргимуш борлигини, ушбу моддаларнинг барчаси мумкин бўлган миқдордан ортиқ эканлигини аниқлади. Чунончи, никель меъёрдан 5,1 марта, хром — 17 марта, қўрғошин 38 марта кўп бўлган, маргимуш эса чайналадиган тамаки таркибида умуман бўлмаслиги керак. Шунингдек, носвойнинг қўлда, санитария қоидаларига риоя қилинмаган ҳолда тайёрланганидан дарак берувчи турли касаллик қўзғатувчи микроблар топилди.\nБундан ташқари, носвой таркибидаги тамакида саратон касаллигини келтириб чиқариши мумкин бўлган моддалар миқдори меъёрдан тўрт марта ортиқ эканлиги аниқланган. Бундай моддалалрнинг шаклланишига имкон яратувчи нитрит-ионлар эса мумкин бўлган миқдордан 91 марта кўп эканлиги маълум бўлди.\nБундай натижалар орқали тадқиқотчилар Қозоғистон ва бошқа мамлакатларда носвойни тақиқлаш мақсадга мувофиқ бўлади, деган хулосага келишди.\n16:47, 06.04.2020 // 246389\n08:28 Кеча // 211844\n11:46 Бугун // 206532\n00:37 Бугун // 195644\n15:00 Кеча // 189863


“Oxus Gold” “Zeromax” тимсолида ўз қутқарувчисини кўрди\nБуюк Британиянинг Ўзбекистонда фаолият юритаётган “Oxus Gold” олтин қазиб олиш компанияси жиддий молиявий муаммоси ечимини 16 фоиз акциясини “Zeromax” компаниясига сотиш орқали ҳал қилиш ниятини билдирди.\n“Oxus Gold” акциялари “Zeromax”га 12 миллион 300 минг фунт стерлингга тушди. Аммо “Zeromax” ўз акциялари миқдорини 20 фоизгача чиқариб, вакилларини “Oxus Gold”нинг британияликлардан иборат бошқарув кенгаши таркибига киритиш ниятида.\nТаҳлилчилар Швейцарияда рўйхатдан ўтган “Zeromax” Ўзбекистон иқтисодиётининг энг етакчи соҳаларини ўз қўлига олаётганини айтмоқда. Британияликлар эса Ўзбекистондаги бизнесидан айрилиб қолишдан кўра “Zeromax” билан муроса қилишни афзал кўрди.\n“Zeromax”нинг ўз исмини айтишни истамаган мулозими сўзларига кўра, энди “Oxus Gold”га ҳар томонлама ёрдам кўрсатилади.\n“Аввало, юридик масалаларда ёрдам берамиз ва молиявий кўмак кўрсатамиз”, - деди у.\nТошкентлик иқтисодчи журналист Дмитрий Поваров фикрича, “Oxus Gold” атрофидаги воқеалар Ўзбекистон иқтисодиётининг ўзига хос қонунлари асосида ривожланмоқда.\n“Ўзбекистон бозорида турли характердаги сармоядорлар фаолият олиб боради. Кимдир муросага боришни истамаса, бошқаси муроса қилишга тайёр. Ўйлайманки, Ўзбекистондан чиқариб юборилган “Newmont mining” компаниясига ҳам акцияларни бўлишиш таклиф этилган”, - деди Д.Поваров.\nСолиққа боғлиқ жанжалдан сўнг бизнеси касод этилган “Newmont mining” компанияси Ўзбекистон ҳукумати билан халқаро арбитражларда судлашишга тайёргарлик кўрмоқда.\n224 миллион доллар миқдорда солиқ тўлаши талаб этилаётган “Oxus Gold” эса муаммодан чиқишнинг бошқачароқ усулини танлади.\n“Zeromax” компаниясининг катта солиқдан касод бўлиши кўриниб қолган “Oxus Gold” билан шериклик тўғрисида келишувга эришиши Навоий вилояти хўжалик судининг қарорига берилган апелляция натижаси қандай бўлишини белгилаб берадигандек.\nБугунги кунда “Zeromax” Ўзбекистондаги энг даромадли соҳаларда жадал фаолият юргизяпти. Ўзбекистонда газ-нефть қазиб чиқариш, қувур тортиш, қурилиш маҳсулотлари, тўқимачилик саноати “Zeromax” қўлида тўпланмоқда. Энди “Oxus Gold”га шерик бўлган бу компания олтин қазиб чиқаришда ҳам катта режаларга эга.\nБир учи Ўзбекистон ҳукумат доираларига бориб тақаладиган “Zeromax” “Oxus Gold”ни муроса қилишга мажбур этгани ҳам айтилади. Аммо “Zeromax” вакиллари бундай иддаоларни инкор этмоқда.\n“Ўзаро шерикчилигимиз бу ишлардан анча аввал режалаштирилган эди”, - дейди “Zeromax” вакили.\n“Zeromax” компанияга аввал ўзбекистонлик олигархлар Ғафур Раҳимов ва унинг ҳамкори Мироодил Жалолов асос солгани айтилади. Бугунги кунда “Zeromax” акцияларининг салмоқли қисми президент Ислом Каримовнинг қизи Гулнорага тегишли экани ҳақида маълумотлар бор.\n“Биз фақатгина ўзимиз учун пул ишлаётганимиз йуқ. Биз янги иш жойлари ташкил этяпмиз. Мамлакат бюджетига ва ялпи ички маҳсулот ўсишига ҳисса қўшяпмиз. Шунинг учун Ўзбекистон биз билан ҳамкорлик қилишдан манфаатдор. Гулнора Каримованинг эса компанияга ҳеч қандай дахли йўқ”, - дейди “Zeromax” вакили.\nЎзбекистонда фаолият олиб бораётган оз сонли хорижий сармоядорлар мамлакат иқтисодиётининг ёпиқлиги билан боғлиқ турли муаммоларга дуч келаётган бир вақтда ўзини чет эл инвестори сифатида кўрсатаётган “Zeromax” муваффақиятларининг асл сабаблари сир қолмоқда.